NEHEMIA 12 - BIBLE & BUKU ENDE ONLINE\n12:1 On do goargoar ni angka malim dohot halak Lepi, angka naung nangkok rap dohot si Serubabel, anak ni si Sealtiel dohot si Josua, si Seraia, si Jeremia, si Esra.\n12:2 Si Amaria, si Malluk, si Hantus.\n12:3 Si Sekania, si Rehum, si Meremot.\n12:4 Si Ido, si Ginnetoi, si Abia.\n12:5 Si Mijamin, si Maadia, si Bilga.\n12:6 Si Semaya, si Johaiarib, si Jedaia.\n12:7 Si Sallu, si Amok, si Hilkia dohot si Jedaia. I ma angka induk ni malim dohot hahaangginasida di tingki ni si Josua.\n12:8 Alai anggo halak Lepi on do: Si Josua, si Binnui. Si Kadmiel, si Serebia, si Juda dohot si Matania manguluhon pujipujian rap dohot hahaanggina.\n12:9 Tole si Bakbukya dohot si Uni, hahaangginasida i, patondong dohot nasida marrongkanrongkan.\n12:10 Alai si Josua manubuhon si Joiakim, ma manubuhon si Eliasib, anak ni muse si Joiada.\n12:11 Si Joiada manubuhon si Jonatan, si Jonatan manubuhon si Jadua.\n12:12 Uju di tingki ni si Joiakim angka on do induk ni angka malim marompuompu: Sian gansi si Seraia do si Meraya, sian si Jeremia do si Hanania.\n12:13 Sian si Esra do si Mesulam, sian si Amaria do si Johanan.\n12:14 Sian si Melihu do si Jonatan, sian si Sebania do si Josep.\n12:15 Sian si Harim do si Adna, sian si Merayot do si Helkai.\n12:16 Sian si Ido do si Sakaria, sian si Gineton do si Mesulam.\n12:17 Sian si Abia do si Sikri, sian si Minyamin dohot si Moaja do si Piltai.\n12:18 Sian si Bilga do si Samua, sian si Semaya do si Jonatan.\n12:19 Sian si Johaiarib do si Matenai, sian si Jedaia do si Usi.\n12:20 Sian si Salai do si Kallai, sian si Amok do si Heber.\n12:21 Sian si Hilkia do si Hasabya sian si Jedaia do si Netaneel.\n12:22 Uju di tingki ni si Eliasib, si Joiada, si Johanan dohot si Jadua tarsurat do angka induk ni halak Lepi dohot malim marompuompu sahat ro di harajaon ni si Darius, raja sian Persia.\n12:23 Angka induk ni halak Lepi marompuompu tarsurat do di bagasan buku jamita sahat ro di tingki ni si Johanan, anak ni si Eliasib.\n12:24 Angka induk ni halak Lepi on do: Si Hasabya, si Serebia, dohot si Josua, anak ni si Kadmiel ro di hahaangginasida i, patondong dohot nasida laho mamujimuji dohot mandok mauliate, hombar tu parenta ni si Daud, halak ni Debata marrongkanrongkan.\n12:25 Ianggo si Matania, si Bakbukya, si Obaja, si Mesulam, si Talmon dohot si Akkub, i ma angka sijaga pintu harbangan marhal di lambung ni angka bilut parpeopan arta di lambung bahal.\n12:26 I ma angka induk uju di tingki ni si Joiakim, anak ni si Josua, i ma anak ni si Josadak dohot uju di tingki ni si Nehemia, pangarajai ni luat i dohot malim Esra, siboto surat i.\n12:27 Alai laho mangompoi parik ni Jerusalem dilului nasida ma halak Lepi sian sude inganannasida i, asa boanonna nasida tu Jerusalem, asa marari raya haompoan mardongan las ni roha dohot angka ende pujipujian, mardongan arbab, sordam dohot hasapi.\n12:28 Jadi marpungu ma pinompar ni halak parende, nang sian tano adaran humaliang Jerusalem, nang sian angka pagaran ni halak Netopa i.\n12:29 Nang sian pagaran Gilgal, nang sian ladang Geba dohot Asmapet; ai pauli angka pagaran do halak parende humaliang Jerusalem.\n12:30 Dung i manguras dirina be ma angka malim dohot halak Lepi, diuras nasida huhut situan na torop i, angka pintu harbangan dohot parik.\n12:31 Dung i hudokkon ma angka induk ni Juda manaek tu parik, laos hupajongjong ma dua rongkanan bolon halak na mamujimuji angka na marudurudur di atas parik tungkan siamun dompak bahal partangkalan.\n12:32 Jala ihut tu nasida do: Si Hosaya dohot satonga ni angka induk ni Juda.\n12:33 Nang si Azaria, si Esra, si Mesulam.\n12:34 Si Juda, si Benjamin, si Semaya dohot si Jeremia.\n12:35 Nang deba sian angka anak ni malim mardongan sarune: Si Sakaria, anak ni si Jonatan, i ma anak ni si Semaya, i ma anak ni si Matania, i ma anak ni si Mikha, i ma anak ni si Sakur, i ma anak ni si Asap.\n12:36 Nang hahaanggina: Si Semaya, si Asarel; si Milalai, si Gilalai, si Mai, si Netaneel, si Juda dohot si Hanani rap dohot parhinaloan ni si Daud, halak ni Debata dohot si Esra, siboto surat i manguluhon nasida.\n12:37 Tole muse dompak bahal partuaehan tondongnasida i manaek nasida muse mangihutihut tangga ni huta ni si Daud tu atas parik na tumimbo, sian bagas ni si Daud sahat ro di bahal partuaehan tungkan habinsaran.\n12:38 Ia rongkanan paduahon ni halak na mamujimuji mardalan do tungkan hambirang, ihut tu nasida do ahu dohot satonga halak situan na torop i di atas parik tungkan julu ni palaspalas pamurunan sahat ro di parik na lambas i.\n12:39 Tole muse tungkan julu ni bahal Epraim, boti tu bahal na matua i, boti tu bahal pardengkean, boti tu palaspalas Hananel, boti tu palaspalas Mea sahat ro di bahal birubiru, ngongong nasida muse di bahal hurungan.\n12:40 Jadi jongjong ma na dua rongkanan ni halak na mamujimuji di bagasan joro ni Debata, nang ahu dohot satonga ni angka induk donganku.\n12:41 Alai anggo angka malim: Si Eliakim, si Maaseia, si Minyamin, si Mikha, si Eleonai, si Sakaria dohot si Hanania mardongan sarune do.\n12:42 Tole muse si Maaseia, si Semaya, si Eleasar, si Usi, si Johanan, si Malkia, si Elam dohot si Eser; ro di angka parende mangasa gogo marendei, jala si Israhia indukna manguluhon.\n12:43 Jala di ari na sasada i dipelehon nasida angka pelean bolon, jala marlas ni roha nasida; ai nunga dipalas Debata rohanasida i marhite sian las ni roha godang; marlas ni roha nang jolmanasida dohot ianakhonnasida, pola tarbege tu na dao las ni roha ni isi ni Jerusalem.\n12:44 Laos di ari na sasada i huhut dipabangkit nasida angka baoa mangaramoti angka bilut parpeopan arta, angka pelean tatingan, angka patumonaan dohot parsampuluan, asa papunguonna tusi gogo ni tano i humaliang angka huta bahen parjambaran naung binuhul ni patik hian di angka malim dohot di halak Lepi; ai marlas ni roha do halak Juda di ulaon na niradotan ni angka malim dohot halak Lepi.\n12:45 Jadi diradoti nasida ma ulaon di Debatanasida i dohot ulaon pangurasion; nang angka parende dohot sijaga pintu, hombar tu parenta binahen ni si Daud dohot si Salomo anakna i.\n12:46 Ai sian na robi dope, olat ni tingki ni si Daud, sai pinompar ni si Asap do angka induk ni parende manguluhon ende pujipujian dohot hamauliateon tu Debata.\n12:47 Dibahen i uju di tingki ni Serubabel dohot Nehemia, sandok Israel mangalehon parjambaran tu halak parende dohot sijaga pintu bahen bohalna siganup ari, jala diparbadiai nasida do i di halak Lepi, jala halak Lepi muse pabadiahon angka i di pinompar ni si Aron.


II MUSA 27 - BIBLE & BUKU ENDE ONLINE\n27:1 Dung i bahenonmu ma sada langgatan sian hau pinasa, lima asta unjurna jala lima asta bohangna, asa maropat suhi langgatan i jala tolu asta timbona.\n27:2 Martanduk ma bahenonmu di suhina na opat i; songon na tubu sian i angka tandukna jala lampisonmu do i dohot tombaga.\n27:3 Bahenonmu ma dohot angka parsirabunanna dohot siuksiukna dohot mangkuk pamispisan dohot garpuna dohot parapiapianna; sian tombaga ma paulionmu saluhut ulaulana i.\n27:4 Bahenonmu ma huhut sada handanghandangna sian tombaga marpangalaho songon na niangit, jala ingkon bahenonmu huhut tu jala i opat langgu sian tombaga tu suhina na opat i.\n27:5 Ingkon bahenonmu do handanghandang i tu toru ni sidegedegean humaliang langgatan i sahat ro di parsitongaan ni langgatan i.\n27:6 Dung i bahenonmu ma angka haluhalu tu langgatan i, haluhalu sian hau pinasa angka silampisonmu dohot tombaga.\n27:7 Dung i pabongotonmu ma angka haluhalu i tu bagasan angka langgu, gabe marhaluhalu ma langgatan i angkup be laho mangusung.\n27:8 Rumar di bagasan bahenonmu langgatan i sian angka papan, songon naung pinatuduhon ni Jahowa tu ho di dolok, songon i do bahenonmu.\n27:9 Ingkon bahenonmu ma dohot sada alaman ni undungundung i di na sambariba tungkan dangsina, marrimberimbe sian bonang na bontar na nidua, saratus asta ganjangna di na sambariba.\n27:10 Jala duapulu tiangna jala duapulu ojahanna sian tombaga, ianggo haithait ni angka tiang ro di ransangransangna perak do.\n27:11 Songon i dohot di na sambariba tungkan utara ingkon marrimberimbe do, saratus asta unjurna jala duapulu tiangna jala ojahanna na duapulu i sian tombaga alai anggo haithait ni tiang i ro di ransangransangna perak do.\n27:12 Alai anggo bohang ni alaman i tungkan hasundutan marrimberimbe silimapulu asta be ganjangna, sampulu tiangna jala sampulu ojahanna.\n27:13 Ia bohang ni alaman di na sambariba tungkan habinsaran laos limapulu asta do.\n27:14 Jadi sampulu lima asta rimberimbe di na sambariba haroroan i, tolu tiangna jala tolu ojahanna.\n27:15 Di na sambariba nari pe laos sampulu lima asta rimberimbe i, tolu tiangna jala tolu ojahanna.\n27:16 Alai di pintu tungkan alaman pe, ingkon adong do sada rimberimbe, duapulu asta ganjangna sian bonang na rata langit na rara tinubar dohot na merham dohot sian hain na halus na nidua sitonunhonon ni parpunsa tusi mardongan opat tiang dohot opat pat ojahanna.\n27:17 Luhut angka tiang ni alaman humaliang ingkon mardomu do marhite sian ransangransang perak dohot haithait sian perak, alai anggo patna ingkon sian tombaga do.\n27:18 Ia unjur ni alaman i ingkon saratus asta do, bohangna limapulu asta, timbona lima asta, paulion sian bonang na nidua, alai anggo pat ni tiang i ingkon tombaga do.\n27:19 Luhut ulaula angka na pinangke di undungundung i mangaradoti ulaon marragamragam, ro di sude angka labangna dohot labang tu alaman i, ingkon sian tombaga do.\n27:20 Alai anggo ho dohononmu huhut halak Israel asa diboan be tu ho miak jetun na niduda jala na tinapis bahen miak palito asa tongtong galak palito i.\n27:21 Ingkon di bagasan undungundung parluhutan, di ruar ni rimberimbe, na mangolat poti parpadanan i pasangon ni Aron dohot angka anakna palito i olat ni bodari sahat ro di manogotna i di adopan ni Jahowa. I ma aturan na hot salelenglelengna di halak Israel ro di pinomparnasida i.


03 III Musa | Alkitab TOBA\nCategory Archives: 03 III Musa\nAugust 21, 2008 · 14:01\n1:1 Dung i dijou Jahowa ma si Musa jala ro ma hata ni Jahowa tu ibana sian undungundung parluhutan i songon on:\n1:2 Paboa ma tu halak Israel jala dok ma tu nasida: Tung sura adong sada jolma sian hamu na naeng mamelehon sada pelean tu Jahowa, ingkon sian pinahan do, sian lombu manang sian birubiru pelehononmuna peleanmuna i.\n1:3 Tung sura sada pelean situtungon naeng pelehononna sian lombu, ingkon jonggi na so marlindang pelehononna, ingkon boanonna do i sahat tu pintu ni undungundung parluhutan i, asa jumpangan asi ni roha ibana di adopan ni Jahowa.\n1:4 Dung i ampehononna ma tanganna tu ulu ni pelean situtungon i, asa dapotan asi ni roha ibana bahen pardengganan di ibana.\n1:5 Dung i potongonna ma lombu naposo i di adopan ni Jahowa; jala ingkon boanon ni angka malim, angka anak ni Aron ma mudar i jala pispishononna mudar i tu langgatan i humaliang, na di jolo ni pintu ni undungundung parluhutan i.\n1:6 Dung i bobakanna ma pelean situtungon i, laos disahei ma i marponggolponggol.\n1:7 Dung i mangopan api ma angka anak ni malim Aron di atas langgatan i, jala diampehon soban tu atas api i.\n1:8 Dung i ingkon jojor ampehonon ni angka anak ni Aron, angka malim i ma angka ponggolponggolna, uluna dohot pultahanna tu atas soban dohot api na di atas ni langgatan i.\n1:9 Alai anggo raoanna dohot bitisna ingkon burianna di bagasan aek, dung i tutungon ni malim i ma saluhutna i di atas langgatan i bahen pelean situtungon, bahen pelean api, bahen uap na hushus di Jahowa.\n1:10 Tung sura naeng pelehononna sada pelean situtungon sian pinahan na metmet, sian anak ni birubiru manang sian hambing, ingkon tunggal na so martihas do pelehononna.\n1:11 Ingkon potongonna do i di adopan ni Jahowa, di lambung ni langgatan tungkan utara; jala ingkon pispishonon ni angka anak ni si Aron, angka malim i ma mudarna tu langgatan i humaliang.\n1:12 Dung i ingkon saheanna do i marponggolponggol jala sirangonna uluna dohot pultahanna, jala ingkon jojor do i ampehonon ni malim tu atas soban dohot api na di atas ni langgatan i.\n1:13 Alai anggo raoanna dohot bitisna ingkon burianna di bagasan aek, dung i ingkon pelehonon ni malim saluhutna i jala tutungonna di atas langgatan bahen pelean situtungon, i ma pelean api, uap na hushus di Jahowa.\n1:14 Alai tung sura naeng pelehononna sada pelean situtungon di Jahowa sian pidong, ingkon pelehononna do i sian anduhur tabu manang sian anak ni darapati.\n1:15 Ingkon boanon ni malim do i tu langgatan i, jala pulosonna uluna laos tutungonna do i di atas langgatan i jala patirisonna mudarna tu dorpi ni langgatan i.\n1:16 Alai padaoonna do anggo buriranna, imputna jala timpalhononna do i tu lambung ni langgatan tungkan habinsaran, tu partangkalan i.\n1:17 Dung i saheonna ma i di pamungkurina, alai ndang jadi ponggolhononna, dung i tutungon ni malim ma i di atas langgatan tu hau na di atas api bahen pelean situtungon, i ma pelean api, uap na hushus di Jahowa.\n2:1 Tung sura manang ise naeng mamelehon sada pelean sipanganon tu Jahowa, ingkon itak na lamot buatonna peleanna jala usehononna tusi miak jala ampehononna tusi haminjon.\n2:2 Dung i boanonna do i tu angka anak ni si Aron, angka malim i; dung i buaton ni sada sian nasida sian i sampohul, sian itak, sian miak dohot sandok haminjon i, ingkon tutungon ni malim i ma i bahen pelean parningotan di atas ni langgatan i, gabe pelean api, uap na huhus di Jahowa.\n2:3 Alai na teba i sian pelean sipanganon i, jambar ni si Aron dohot angka anakna ma i, i ma na badia sahali sian angka pelean api di Jahowa.\n2:4 Alai tung sura naeng pelehononmu sada pelean sipanganon naung minasak di tataring, ingkon buatonmu do gaburgabur na so niasoman mardongan miak dohot sagusagu na so niasoman marsapu miak.\n2:5 Alai tung sura peleanmi sada pelean sipanganon sian na ginoreng di balanga, ingkon sian itak na lamot na so niasoman do marsaor miak.\n2:6 Ingkon parponggolanmu do i jala usehononmu tusi miak, asa manjadi pelean sipanganon do i.\n2:7 Alai tung sura peleanmi sada pelean sipanganon sian na nilompa di bagasan hudon, ingkon sian itak na lamot do i marsaor miak bahenon.\n2:8 Ingkon boanonmu do pelean sipanganon na pinaulim sian angka ondeng di Jahowa, boanonmu do i tutu tu malim i, asa ibana muse mamboan tu langgatan i.\n2:9 Jala ingkon buaton ni malim i sian pelean sipanganon jambar parningotan jala tutungonna do i di atas langgatan, i ma pelean api, uap na hushus di Jahowa.\n2:10 Alai na tinggal i sian pelean sipanganon, i ma gabe jambar ni si Aron dohot angka anakna, i ma na badia sahali sian angka pelean api tu Jahowa.\n2:11 Nasa pelean sipanganon na naeng pelehononmuna tu Jahowa, ndang jadi asom bahenon, ai nasa na asom manang situak ni loba, ndang jadi tutungonmuna sian i bahen pelean api tu Jahowa.\n2:12 Anggo bahen pelean patumonaan jadi do boanonmuna angka i tu Jahowa, alai ndang jadi anggo tutungon di atas langgatan, bahen uap na hushus.\n2:13 Nasa pelean sipanganon tahe, ingkon mardongan sira do bahenonmu, na so tupa tartinggal bahenonmu sian peleanmu sipanganon sira parjanjian tu Debatam; dibahen i ingkon mardongan sira sude peleanmu pelehononmu.\n2:14 Alai molo naeng ho mamelehon pelean sipanganon sian patumonaan tu Jahowa, ingkon boanonmu do biur ni eme na nirondang di bagasan api, na niduda bahen pelean sipanganon sian patumonaan.\n2:15 Ingkon bahenonmu huhut tusi miak jala ampehononmu tu atasna haminjon, i ma gabe pelean sipanganon.\n2:16 Dung i ingkon tutungon ni malim ma jambar parningotan sian eme na nidugudugu dohot sian miakna rap dohot sandok haminjon i bahen pelean api di Jahowa.\n4:1 Dung i ro ma hata ni Jahowa tu si Musa, songon on:\n4:2 Pasahat ma tu halak Israel hata on: Molo tung naung mardosa manang ise ala liluna dompak manang dia sian patik ni Jahowa, gabe diulahon manang aha na so jadi ulaonna nian.\n4:3 Tung sura malim naung miniahan nian mardosa, mambahen gasip tu bangso i, ingkon pelehononna ala ni dosana naung niulahonna i sada anak ni lombu na so marlindang tu Jahowa bahen pelean pardosaan.\n4:4 Ingkon boanonna lombu i tu pintu ni undungundung parluhutan i, tu adopan ni Jahowa, jala ampehononna tanganna tu ulu ni lombu i jala potongonna lombu i di adopan ni Jahowa.\n4:5 Dung i buaton ni malim naung miniahan i ma sian mudar ni lombu i jala boanonna do i tu bagasan undungundung parluhutan i.\n4:6 Dung i sornophonon ni malim ma jarijarina tu bagasan mudar i jala pistikkononna sian mudar i pitu hali di adopan ni Jahowa, tungkan jolo ni rimberimbe ni inganan na badia i.\n4:7 Ingkon bahenon ni malim i huhut sian mudar i tu angka tanduk ni langgatan panutungan daupa na hushus di adopan ni Jahowa, di bagasan undungundung parluhutan i; dung i sandok mudar na teba i sian lombu i, ingkon usehononna do i tu pantar ni langgatan pamelean ni pelean situtungon, na di jolo pintu ni undungundung parluhutan i.\n4:8 Alai anggo sandok pultahan ni lombu pelean pardosaon i buatonna do sian i, tole pultahan pangkuphupi ni raoanna ro di sandok pultahan na di bagasan i.\n4:9 Tole muse piana na dua i dohot pultahan na lohot tusi na di lansonikna, tole muse hirehire na dalhop tu ateate mangihut tu piapia buatonna.\n4:10 Suang songon na binuatna i sian jonggi pelean hamauliateon, jala ingkon tutungon ni malim do i di atas langgatan pamelean ni pelean situtungon.\n4:11 Alai anggo bobak ni lombu i rap dohot sandok sibukna, ro di uluna dohot bitisna, raoanna dohot napana.\n4:12 Sandok lombu i tahe ingkon boanonna tu balian ni parsaroan i, tu sada inganan na ias, parpunguan ni sirabun, jala suda tutungonna do i di atas soban di bagasan api, ingkon di atas parpunguan ni sirabun tutungonna.\n4:13 Alai tung sura sandok luhutan Israel naung mardosa sian liluna, hape buni do hata i maradophon mata ni luhutan i, gabe diulahon nasida manang aha na maralo dompak sada sian patik ni Jahowa, na so jadi nian ulahononna, gabe sala nasida.\n4:14 Hape patar muse tu luhutan i dosa naung niulahonna i, ingkon sandok luhutan i mamelehon sada anak ni lombu bahen pelean pardosaan, jala boanonna do i tu jolo ni undungundung parluhutan i.\n4:15 Dung i ampehonon ni angka sintua ni luhutan i tangannasida tu ulu ni lombu i di adopan ni Jahowa, laos potongonna lombu i di adopan ni Jahowa.\n4:16 Dung i boanon ni malim naung miniahan i ma deba sian mudar ni lombu i tu bagasan undungundung parluhutan i.\n4:17 Dung i sornophonon ni malim ma jarijarina tu bagasan mudar i, jala pistikkononna pitu hali di adopan ni Jahowa tungkan jolo ni rimberimbe i.\n4:18 Ingkon bahenonna huhut deba sian mudar i tu angka tanduk ni langgatan i na di adopan ni Jahowa di bagasan undungundung parluhutan i, jala sandok mudar na teba i usehononna do i tu pantar ni langgatan pamelean ni pelean situtungon, na di jolo pintu ni undungundung parluhutan i.\n4:19 Alai anggo sandok pultahanna ingkon buatonna sian i jala tutungonna di atas langgatan i.\n4:20 Ingkon bahenonna tu lombu i, suang songon na binahenna i tu lombu pardosaon i, ingkon songon i bahenon ni malim i, asa mambahen pardengganan di nasida, gabe marpamuati rohana di nasida.\n4:21 Ingkon boanonna lombu i tu balian ni parsaroan, tutungonna disi, suang songon panutungna di lombu parjolo i; i ma gabe pelean pardosaan di luhutan i.\n4:22 Tung sura naung mardosa sada induk, jala diulahon manang aha na maralo tu patik ni Jahowa Debatana, tung diulahon sian liluna na so jadi ulahononhon, gabe marsala ibana.\n4:23 Ia dung patar di ibana dosana naung niulahonna i, ingkon boanonna sada hambing tunggal na so marlindang bahen pelean.\n4:24 Dung i ampehononna ma tanganna tu ulu ni hambing tunggal i, laos potongonna do i di inganan pamotongan ni pelean situtungon di adopan ni Jahowa; i ma gabe pelean pardosaan.\n4:25 Dung i buaton ni malim i ma deba sian mudar ni pelean pardosaon i marhitehite jarijarina, jala bahenonna do i tu angka tanduk ni langgatan pamelean ni pelean situtungon, ia mudar na teba i usehononna do tu pantar ni langgatan pamelean ni pelean situtungon.\n4:26 Alai anggo sandok pultahanna ingkon tutungonna do i di atas langgatan, suang songon pultahan ni pelean hamauliateon; ingkon songon i pardenggananna ala ni dosana bahenon ni malim, gabe marpamuati rohana di ibana.\n4:27 Alai tung sura mardosa sahalak situan na torop, isi ni luat i sian liluna, gabe diulahon manang aha na maralo tu patik ni Jahowa, na so jadi ulahononhon, gabe marsala ibana.\n4:28 Ia dung patar di ibana dosana naung niulahonna i, ingkon boanonna sada hambing boruboru na so marlindang bahen peleanna ala ni dosana naung niulahonna i.\n4:29 Dung i ampehononna tanganna tu ulu ni pelean pardosaon i, jala potongonna do i di inganan ni pelean situtungon.\n4:30 Dung i buaton ni malim ma deba sian mudarna i marhitehite jarijarina, jala bahenonna do i tu angka tanduk ni langgatan pamelean ni pelean situtungon, jala mudarna na teba i usehononna tu pantar ni langgatan i.\n4:31 Alai anggo sandok pultahanna ingkon buatonna do i, songon pambuatna di pultahan ni pelean hamauliateon, jala tutungon ni malim do i di atas langgatan, bahen uap na hushus ni Jahowa; ingkon songon i pardenggananna ala ni dosana bahenon ni malim, gabe marpamuati rohana di ibana.\n4:32 Alai tung sura sada anak ni birubiru binoanna bahen pelean pardosaan, ingkon boanonna do sada boruboru na so marlindang.\n4:33 Dung i ampehononna ma tanganna tu ulu ni pelean pardosaon i, laos potongonna ma i bahen pelean pardosaan apala di inganan pamotongan ni pelean situtungon.\n4:34 Dung i buaton ni malim ma deba sian mudar ni pelean pardosaon i marhitehite jarijarina, jala bahenonna do i tu angka tanduk ni langgatan pamelean ni pelean situtungon, jala sandok mudar na teba i usehononna do tu pantar ni langgatan i.\n4:35 Alai anggo sandok pultahanna buatonna do, suang songon na binuatna pultahan ni anak ni birubiru sian pelean hamauliateon, ingkon tutungon ni malim do i di atas langgatan bahen pelean api di Jahowa; ingkon songon i do pardenggananna ala ni dosa naung niulahonna i, asa marpamuati rohana di ibana.\n6:2 Dok ma tu Aron dohot tu angka anakna i songon on: On do patik taringot tu pelean situtungon: Ia pelean situtungon i ingkon tongtong galak di panutunganna, di atas langgatan i manipat sabornginna i sahat ro di manogot; ingkon tongtong galak tahe api i di atas langgatan i.\n6:3 Ingkon solukkonon ni malim i ma bajuna dohot saraoalna rap sian hain na bontar tu dagingna jala buatonna do sirabun ni pelean situtungon i, dung suda dipangan api di atas langgatan i, jala usehononna do i di lambung langgatan i.\n6:4 Dung i ingkon tanggalanna muse pangkeanna i jala solukkononna angka pangkean na asing, jala boanonna sirabun i tu balian ni parsaroan tu sada inganan na ias.\n6:5 Ia api na galak di atas langgatan i, na so tupa mintop; ingkon pagalahon ni malim ganup sogot soban di atasna jala patordingonna di atasna pelean situtungon, jala tutungonna di atasna pultahan ni angka pelean hamauliateon.\n6:6 Ingkon tongtong galak api i di atas langgatan, na so tupa mintop.\n6:7 Jala on do patik taringot tu pelean sipanganon: Ingkon angka anak ni Aron do mamelehonsa di adopan ni Jahowa di atas langgatan i.\n6:8 Ingkon sahalak sian nasida mambuat sampohul sian i, sian itak ni pelean sipanganon i dohot sian miakna dohot sandok haminjon na di atas ni pelean sipanganon i, ingkon tutungonna do i di atas langgatan bahen daupa na hushus, jambar parningotan di Jahowa.\n6:9 Alai anggo na lobi sian i ingkon panganon ni si Aron dohot angka anakna i: Ingkon na so niasoman do panganonna di inganan na badia; di alaman ni undungundung parluhutan i do panganonnasida.\n6:10 Ndang jadi masahonna mardongan asom; jambarnasida ma i na hulehon sian pelean api angka na tu Ahu; ingkon na badia sahali do i, suang songon pelean pardosaan dohot parsalaan.\n6:11 Nasa baoa di tongatonga ni pinompar ni si Aron, jadi do manganhon sian i: I ma gabe uhum saleleng ni lelengna ro di pinomparmuna sian pelean api angka na tu Jahowa; manang ise na manjama angka i, ingkon badia hian ibana.\n6:12 Dung i ro muse hata ni Jahowa tu si Musa, songon on:\n6:13 On do pelean sipelehonon ni si Aron dohot angka anakna i tu Jahowa di ari panahatan ni pamiahion tu nasida: Saparsampulu epah itak na lamot bahen pelean sipanganon ariari, satongana manogotna i, na satonganari bodarina i.\n6:14 Di bagasan balanga mardongan miak do paulionna, ingkon tangkas ginoreng boanonmu; dung i ponggolponggol ni pelean sipanganon i pelehononmu bahen uap na hushus di Jahowa.\n6:15 Ingkon malim naung miniahan singkatna i sian angka anakna mambahen songon i; i ma gabe uhum na hot salelenglelengna: Sandok ingkon tutungon di Jahowa do i.\n6:16 Ai nasa pelean sipanganon pinelehon ni malim, ingkon suda do i tutungon, ndang jadi anggo panganon.\n6:17 Dung i ro muse hata ni Jahowa tu si Musa, songon on:\n6:18 Paboa ma tu si Aron dohot tu angka anakna i: On do patik taringot tu angka pelean pardosaan: Di inganan paneatan ni pelean situtungon i, seaton dohot pelean pardosaan di adopan ni Jahowa, i ma na badia sahali.\n6:19 Malim na mamelehon pelean pardosaon i laos i do manganhon; ingkon di inganan na badia i do panganonna, di alaman ni undungundung parluhutan i.\n6:20 Manang ise na manjama sibuk ni pelean i, ingkon badia hian ibana; jala manang ise na mamistikkon sian mudarna i tu sada pangkean, ingkon sunsionna do na tarpistik i di inganan na badia i.\n6:21 Ia hudon tano pangalompaanna i, ingkon taporon do; alai tung sura di bagasan hudon tombaga dilompa, ingkon tangkas do i usaonna jala lusoanna di bagasan aek.\n6:22 Nasa baoa di tongatonga ni angka malim mangan sian pelean i, ai na badia sahali do i.\n6:23 Alai anggo nasa pelean pardosaan anggo pola tarboan sian mudarna i tu bagasan undungundung parluhutan i bahen pardengganan, ndang jadi panganonna di inganan na badia i, ingkon tutungonna do i di bagasan api.


IV MUSA 29 - BIBLE & BUKU ENDE ONLINE\n29:1 Di artia di bulan sipaha pitu ingkon pansangon di hamu sada luhutan na badia, ndang jadi ulahononmuna disi agia aha ulaon ariari, ai ari raya parsaruneon do i di hamu.\n29:2 Ingkon pelehononmuna disi sada anak ni lombu, sada birubiru tunggal, pitu anak ni birubiru na marumur sataon, angka na so martihas bahen pelean situtungon, uap na hushus di Jahowa.\n29:3 Rap dohot itak na lamot na nidogil dohot miak bahen pelean sipanganon: Tolu parpuluan dongan ni anak ni lombu i, dua parpuluan dongan ni birubiru tunggal i.\n29:4 Jala saparpuluan dongan ni ganup birubiru na pitu i.\n29:5 Angkup ni muse hambing tunggal sada bahen pelean pardosaon, mambahen pardengganan di hamu.\n29:6 Di balik ni pelean situtungon di poltak ni bulan rap dohot peleanna sipanganon ro di pelean situtungon na tongtong i rap dohot peleanna sipanganon ro di peleanna siinumon tahe hombar tu uhumna hian, bahen uap na hushus, pelean api tu Jahowa.\n29:7 Tole di ari sampulu di bulan sipaha pitu i, ingkon pansangon di hamu sada luhutan na badia, ingkon paunduhonmuna rohamuna disi, nanggo sada ulaon, ndang jadi ulahononmuna disi.\n29:8 Ingkon pelehononmuna disi sada anak ni lombu, sada birubiru tunggal, pitu anak ni birubiru na marumur sataon, angka na so martihas bahen pelean situtungon, uap na hushus di Jahowa.\n29:9 Rap dohot itak na lamot na nidogil dohot miak bahen pelean sipanganon: Tolu parpuluan dongan ni lombu i, dua parpuluan dongan ni birubiru tunggal i.\n29:10 Jala saparpuluan dongan ni ganup anak ni birubiru na pitu i.\n29:11 Tole muse sada hambing tunggal bahen pelean pardosaon, di balik ni pelean pardosaon bahen pardengganan ro di pelean situtungon na tongtong i rap dohot peleanna sipanganon dohot peleanna siinumon.\n29:12 Tole muse di ari sampulu lima bulan sipaha pitu i ingkon pansangonmuna di hamu sada luhutan na badia, nanggo sada ulaon ariari ndang jadi ulahononmuna disi, ingkon marari raya di Jahowa hamu pitu ari lelengna.\n29:13 Ingkon pelehononmuna disi sampulu tolu anak ni lombu, dua birubiru tunggal, sampulu opat anak ni birubiru na marumur sataon, angka na so jadi martihas bahen pelean situtungon, sada pelean api, uap na hushus di Jahowa.\n29:14 Rap dohot itak na lamot na nidogil dohot miak bahen pelean sipanganon: Tolu parpuluan di ganup anak ni lombu na sampulu tolu i, dua parpuluan di ganup birubiru tunggal na dua i.\n29:15 Jala saparpuluan di ganup anak ni birubiru na sampulu opat i.\n29:16 Tole muse sada hambing tunggal bahen pelean pardosaon, di balik ni pelean situtungon na tongtong i rap dohot peleanna sipanganon dohot peleanna siinumon.\n29:17 Tole muse di ari paduahon i sampulu dua anak ni lombu, dua birubiru tunggal, sampulu opat anak ni birubiru na marumur sataon, angka na so martihas.\n29:18 Rap dohot peleanna sipanganon dohot peleanna siinumon, dongan ni angka anak ni lombu, angka birubiru tunggal dohot angka anak ni birubiru marguru tu bilanganna be, hombar tu uhumna hian.\n29:19 Tole sada hambing tunggal bahen pelean pardosaon, di balik ni pelean situtungon na tongtong i rap dohot peleanna sipanganon dohot peleanna siinumon.\n29:20 Tole muse di ari patoluhon sampulu sada anak ni lombu, dua birubiru tunggal, sampulu opat anak ni birubiru, angka na so martihas.\n29:21 Rap dohot peleanna sipanganon dohot peleanna siinumon, dongan ni angka lombu, angka hambing tunggal dohot angka anak ni birubiru, marguru tu bilanganna be, hombar tu uhumna hian.\n29:22 Angkup ni muse sada hambing tunggal bahen pelean pardosaon, di balik ni pelean situtungon na tongtong i rap dohot peleanna sipanganon dohot siinumon.\n29:23 Tole muse di ari paopathon sampulu anak ni lombu, dua birubiru tunggal, sampulu opat anak ni birubiru na marumur sataon, angka na so martihas.\n29:24 Rap dohot peleanna sipanganon dohot peleanna siinumon, dongan ni angka lombu, angka birubiru tunggal dohot angka anak ni birubiru marguru tu bilanganna be, hombar tu uhumna hian.\n29:25 Angkup ni sada hambing tunggal bahen pelean pardosaon, di balik ni pelean situtungon na tongtong i rap dohot peleanna sipanganon dohot peleanna siinumon.\n29:26 Tole muse di ari palimahon sia anak ni lombu, dua birubiru tunggal, sampulu opat anak ni birubiru, angka na so martihas.\n29:27 Rap dohot peleanna sipanganon dohot peleanna siinumon, dongan ni angka anak ni lombu, angka birubiru tunggal dohot angka anak ni birubiru marguru tu bilanganna be, hombar tu uhumna hian.\n29:28 Angkup ni sada hambing tunggal bahen pelean pardosaon, di balik ni pelean situtungon na tongtong i rap dohot peleanna sipanganon dohot peleanna siinumon.\n29:29 Tole muse di ari paonomhon ualu anak ni lombu, dua birubiru tunggal, sampulu opat anak ni birubiru na marumur sataon, angka na so martihas.\n29:30 Rap dohot peleanna sipanganon dohot peleanna siinumon dongan ni angka anak ni lombu, angka birubiru tunggal dohot angka anak ni birubiru, marguru tu bilanganna be, hombar tu uhumna hian.\n29:31 Angkup ni sada hambing tunggal bahen pelean pardosaon di balik ni pelean situtungon na tongtong i rap dohot peleanna sipanganon dohot peleanna siinumon.\n29:32 Tole muse di ari papituhon pitu anak ni lombu, dua birubiru tunggal, sampulu opat anak ni birubiru na marumur sataon, angka na so martihas.\n29:33 Rap dohot peleanna sipanganon dohot peleanna siinumon, dongan ni angka anak ni lombu i, angka birubiru tunggal dohot angka anak ni birubiru, marguru tu bilanganna be, hombar tu uhumna hian.\n29:34 Angkup ni sada hambing tunggal bahen pelean pardosaon, di balik ni pelean situtungon na tongtong i rap dohot peleanna sipanganon dohot peleanna siinumon.\n29:35 Tole muse di ari paualuhon, ingkon disi ma mata ni ari raya i, nanggo sada ulaon ariari, ndang jadi ulahononmuna disi.\n29:36 Alai ingkon pelehononmuna disi sada anak ni lombu, sada birubiru tunggal, pitu anak ni birubiru na marumur sataon, angka na so martihas bahen pelean situtungon, pelean api uap na hushus di Jahowa.\n29:37 Rap dohot peleanna sipanganon dohot peleanna siinumon, dongan ni anak ni lombu i, dongan ni birubiru tunggal i dohot dongan ni angka anak ni birubiru, marguru tu bilanganna be, hombar tu uhumna hian.\n29:38 Angkup ni sada hambing tunggal bahen pelean pardosaon, di balik ni pelean situtungon na tongtong i rap dohot peleanna sipanganon dohot peleanna siinumon.\n29:39 I ma pelean angka sipelehononmuna tu Jahowa di angka ari rayamuna, di balik ni angka bagabagamuna dohot silehonlehonmuna sian lomo ni roha bahen angka pelean situtungon, angka pelean sipanganon, angka pelean siinumon dohot angka pelean hamauliateon di hamu.


Esra 1 | Alkitab TOBA\n← Esra 2\nII Kronika 36 →\nAugust 19, 2008 · 21:30\n1:1 Di taon parjolo hinarajahon ni si Sirus, raja sian Persia, asa pasintongkon hata ni Jahowa marhite sian pamangan ni si Jeremia, disunggul Jahowa ma tondi ni si Sirus, raja sian Persia, asa disuru martingting tu sandok gomgomanna, pola mardongan surat mandok:\n1:2 Songon on do hata ni si Sirus, raja sian Persia: Nunga sahat tu ahu saluhut harajaon di tano on, dilehon Jahowa, Debata di surgo, jala Ibana marsuru ahu pajongjong di Ibana sada joro di Jerusalem, na di tano Juda.\n1:3 Manang ise sian hamu, sian sandok bangsona i, sai didongani Debatana ma ibana, asa nangkok tu Jerusalem, na di tano Juda, asa dipajongjong joro ni Jahowa, Debata ni Israel, Ibana do Debata na mian di Jerusalem.\n1:4 Jala manang ise na tinggal dope di saluhut inganan paisolatanna i, songon halak dagang, ingkon tolongon ni angka baoa donganna sahuta ibana marhite sian perak, sere, sinamot dohot pinahan, angkup ni silehonlehon sian lomo ni rohana tu joro ni Debata, na di Jerusalem.\n1:5 Jadi hehe ma angka induk sian Juda dohot Benjamin marompuompu, ro di angka malim dohot halak Lepi, sude tahe angka na sinunggul ni Debata tondina i laho nangkok, asa pajongjong joro ni Jahowa, na di Jerusalem.\n1:6 Dung i luhut jolma angka na humaliang nasida margogoihon tangannasida marhite sian angka ulaula perak dohot sere, tole sinamot dohot pinahan dohot arta angka na arga, so padohot saluhut silehonlehon tu joro sian lomo ni rohana.\n1:7 Diparuar raja Sirus huhut ulaula ni joro ni Jahowa, angka naung binoan ni si Nebukadnesar sian Jerusalem, jala naung binahenna tu bagasan joro ni debatana.\n1:8 Jadi didokkon si Sirus, raja sian Persia, paruaron ni si Mistredat, siramoti arta angka i, jala bilanganna angka i tu si Sesbasar, induk ni halak Juda.\n1:9 Jala on do bilanganna: Angka saoan sere tolupulu, angka saoan perak saribu, angka raut duapulu sia.\n1:10 Angka panginuman sere tolupulu angka panginuman perak paidua opat ratus sampulu, ulaula angka na asing saribu.\n1:11 Luhut angka ulaula sere dohot perak lima ribu opat ratus do. Luhutna i diboan si Sesbasar nangkok manguluhon angka na tarbuang sian Babel tu Jerusalem.\nFiled under 1 Padan Na Robi, 15 Esra\nTagged as Esra


HESEKIEL 45 - BIBLE & BUKU ENDE ONLINE\n45:1 Dung i molo disagi hamu tano i marpartalian, ingkon papulihonmuna do pelean tatingan sada di Jahowa, sapartalian tano na badia, unjurna duapulu lima ribu asta, jala bohangna sampulu ribu asta, habadiaon do i di sandok parbolatanna humaliang.\n45:2 Ingkon masuk sian i tu inganan na badia i limaratus asta be unjurna dohot bolangna maropatsuhi tuk humaliang; angkup ni ingkon limapulu asta alamanna di ruar tuk humaliang.\n45:3 Jala mangihuthon ungkuran i suhatanmu muse duapulu lima ribu asta jala bohangna sampulu ribu asta, ingkon di parsitongaanna do inganan na badia i, i ma inganan na songkal sahali.\n45:4 I ma apala habadiaon di tano i, ingkon i ma partalian ni angka malim, angka na marhalado di bagasan inganan na badia i, angka na jumonok marhalado di Jahowa, i ma bahen hajongjongan ni angka bagas di nasida; jala tano na badia do humaliang inganan na badia i.\n45:5 Jala duapulu lima ribu asta unjur jala sampulu ribu asta bohang, ingkon lehonon tu halak Lepi angka parhalado di bagasan joro i bahen partalian di nasida, duapulu bilut.\n45:6 Jala partalian ni huta ingkon lehononmuna do lima ribu asta bohangna jala duapulu lima ribu asta unjurna patampaktampak dohot pelean tatingan na badia i: I ma di sandok pinompar ni Israel.\n45:7 Ianggo tu induk i: Sian baribaon dohot sian bariba i ni pelean tatingan na badia i dohot sian partalian ni huta i di jolo ni pelean tatingan na badia i dohot di jolo ni partalian ni huta i tungkan hasundutan dohot tungkan habinsaran, jala unjurna patampaktampak sada sian angka partalian sian partalpahanna hasundutan sahat ro di partalpahan habinsaran.\n45:8 Ingkon gabe tanona sandiri do i bahen partalian di tongatonga ni Israel, asa unang be rupaon ni angka indukhu bangsongki, ingkon lehononnasida do tano i tu pinompar ni Israel mangihuthon margana be.\n45:9 Songon on do hata ni Tuhan Jahowa: Tung na torbang do hamu, ale angka induk ni Israel! Paholang hamu ma pangarupaon dohot hamagoan, jala ulahon hamu ma uhum dohot hatigoran! Pasohot hamu ma panosakmuna mangonjaronjar bangsongku sian partalianna, ninna Tuhan Jahowa!\n45:10 Ingkon masa di hamu timbangan na sintong dohot ampang na sintong dohot poting na sintong.\n45:11 Ianggo ampang dohot poting, ingkon dos tu tulukna, asa saparsampulu ni sada tuhukan do sada poting, jala saparsampulu tuhukan do sada ampang ingkon tuhukan do panuluhanna.\n45:12 Alai anggo sada mas, ingkon duapulu ringgit do. Duapulu mas dohot duapulu lima mas dohot sampulu lima mas ingkon sada tail di hamu.\n45:13 On do pelean tatingan siguguanmuna i: Saparonom ni sada ampang sian sada tuhukan dahanon, jala saparonom ni sada ampang sian sada tuhukan eme.\n45:14 Ia aturan ni miak, ingkon marpoting do boanonna, sada poting, pasampuluhon sian sada pingkul, asa sampulu poting gabe sada tuhukan, ai sampulu poting do tongon sada tuhukan.\n45:15 Jala sada anak ni birubiru sian duaratus birubiru sian tano ni Israel na tangkas di aek bahen pelean sipanganon, pelean situtungon dohot pelean hamauliateon, bahen pardengganan di nasida, ninna Tuhan Jahowa.\n45:16 Ingkon sandok bangso ni tano i margugu tu pelean tatingan i di induk ni Israel.\n45:17 Ingkon radotan ni induk i do antong angka pelean situtungon, pelean sipanganon dohot pelean siinumon di angka ari raya, di angka poltak ni bulan, di angka ari Sabbat pe ro di sandok ari raya bolon di pinompar ni Israel; ingkon ibana patupahon pelean pardosaon, pelean sipanganon, pelean situtungon dohot angka pelean hamauliateon bahen pardengganan di pinompar ni Israel.\n45:18 Songon on do hata ni Tuhan Jahowa: Di artia di bulan sipaha sada ingkon buatonmu ma anak ni lombu sada na sa martihas, asa urasonmu inganan na badia i.\n45:19 Jala ingkon buaton ni malim do deba sian mudar ni pelean pardosaon i, jala pistikkononna tu angka tiang ni joro i dohot tu na opat suhi ni langgatan na martagahambing dohot tu tiang ni pintu ni alaman parbagasan i.\n45:20 Suang songon i ingkon bahenonmu papituarihon di bulan i manguras baoa na lilu manang na tarpaoto mambahen pardengganan di joro i.\n45:21 Pasampuluopatarihon di bulan sipaha sada, ingkon masa di hamu Paska, ari raya sipitu ari padodot, ingkon sagusagu na so niasoman panganon disi.\n45:22 Ingkon patupaon ni induk i di ari na sasada i anak ni lombu sada bahen pelean pardosaon humongkop ibana sandiri dohot humongkop bangso ni tano i.\n45:23 Di na pitu ari raya i pe ingkon patupaonna ganup ari bahen pelean situtungon di Jahowa pitu anak ni lombu dohot pitu birubiru tunggal, angka na so martihas, huhut sada hambing tunggal bahen pelean pardosaon ganup ari.\n45:24 Ingkon patupaonna huhut bahen pelean sipanganon, sada ampang dongan ni anak ni lombu sada, jala sada ampang dongan ni birubiru tunggal sada, jala miak sada bale dongan ni ampang sada.\n45:25 Pasampululimaarihon di bulan sipaha pitu ingkon patupaonna suang songon i di ari raya pitu ari padodot, songon i pelean pardosaon, tole pelean situtungon, tole muse pelean sipanganon, songon i nang miahi.


Keluaran 39 (TOBA)\nI. Parpaulina di pangkean tu malim 1-31. II. Bilangan ni saluhut ulaula mangaradoti pangoloion tu Debata 32-43.\n1(I.) Dipauli nasida huhut angka pangkean tohonan laho marhalado di inganan na badia i sian bonang na rata langit, na tinubar dohot na merham; dipauli huhut pangkean na badia angka sisolukkonon ni si Aron, songon na tinonahon ni Jahowa hian tu Musa.\n2Dipauli ma baju epod i sian sere dohot sian bonang na rata langit, na tinubar jala na merham dohot sian hain na halus na nidua.\n3Dinanggari nasida ma sere i gabe purada laos diirisi ma i manjadi bonang, asa dapot tonunhonon ni parpunsa saor tu bonang na rata langit, na tinubar dohot na merham, saor muse tu hain na halus.\n4Dibahen nasida huhut dua pangabaraan di baju epod i, jala dipatunggom di tampahanna be.\n5Tole muse hohos ni epod i, sisada hapandean do i dohot baju i laos mardomu tusi, jadijadian sian sere dohot sian bonang na rata langit, na tinubar jala na merham dohot sian hain na halus na nidua songon na tinonahon ni Jahowa tu si Musa.\n6Dung i dipabongot nasida ma angka batu intan unam angka na nirusuk dohot tali sere, jala diuhirhon tusi songon uhiran sahap goargoar ni anak ni Israel na sampuludua i.\n7Dung i dibahen nasida ma angka batu intan i tu na dua pangabaraan ni baju epod i, bahen batu parningotan di angka anak ni Israel, songon na tinonahon ni Jahowa tu si Musa.\n8Dibahen nasida huhut tutup andora i, suang songon hapandean ni baju epod ditonunhon parpunsa tusi sere, bonang na rata langit, na tinubar jala na merham dohot hain na halus na nidua.\n9Maropat suhi do i dibahen jala dua lampis, sanjongkal ganjangna jala sanjongkal bidangna.\n10Jala digohi nasida do i dohot opat rinte batu intan. Di rinte parjolo: batu intan sardis, topasion dohot samarados.\n11Di rinte paduahon: batu intan rubin, sapire dohot diaman.\n12Di rinte patoluhon: batu intan opal, akat, dohot ametist.\n13Di rinte paopathon: batu intan krisolit, Unam dohot jaspis; jala marihot sere angka rinte i dibahen humaliang.\n14Jala jojor angka batu i mangihuthon partording ni na sampuludua goar ni anak ni Israel, angka na niuhirhon ni halak pandakdak batu, pulik be goarna i, mangihuthon na sampuludua marga ni Israel.\n15Dung i dibahen nasida huhut tu tutup andora i angka rante dos ganjangna, songon tali nidua hapandeanna sian sere na pita.\n16Dibahen nasida huhut ihot sere dohot dua tintin sere, dibahen muse na dua tintin i tu na dua tampahan ni tutup andora i.\n17Jala dibahen nasida do na dua rante na nidua sian sere tu bagasan tintin na dua i, angka na di tampahan ni tutup andora i.\n18Alai anggo na dua ujung ni na dua rante na nidua i dihaithon nasida do i tu haithait na dua i jala dipatunggom do i tu pangabaraan ni baju epod i patondong be.\n19Dibahen nasida muse dua tintin sere na asing, jala dilohothon do i tu na dua tampahan ni tutup andora i, apala di pangkilimanna na tungkan baju epod i dingkan bagasan.\n20Dibahen muse dope dua tintin sere na asing, jala dilohothon do i tu na dua pangabaraan ni baju epod i tungkan toru tongon di pardomuanna, di atas hohos ni baju epod i.\n21Jadi dipudunhon nasida ma tutup andora i rap dohot tintinna marhite sian bonang na rata langit tu tintin ni baju epod, asa hopos tu hohos ni baju epod i, jala unang tarbahen sirang tutup andora sian baju epod, songon na tinonahon ni Jahowa tu Musa.\n22Dipauli muse ma baju parbalian di toru ni baju epod i, sandok sian bonang na rata langit do i ditonun.\n23Jala parrungkunganna i di parsitongaanna, jala martopi na tinonun parrungkungan i humaliang, songon topi ni baju partohonan, asa unang olo maribak.\n24Dibahen nasida huhut tu rambuna humaliang angka parbue ni dalimo sian bonang na rata langit, na tinubar jala na merham huhut na nidua.\n25Dibahen nasida huhut angka giringgiring sian sere na pita, i ma disolothon tu holangholang ni angka parbue ni dalimo humaliang di rambu ni baju parbalian i.\n26Sai marsorinsorin do sada parbue ni dalimo dung i sada giringgiring tuk humaliang, sisolukkononhon do i laho marulaon na badia songon na tinonahon ni Jahowa tu Musa.\n27Dipauli nasida huhut angka baju parbagasan sian hain na halus, sipangkeon ni Aron dohot angka anakna i.\n28Tole muse tumpal ni sintua ni malim sian hain na bontar ro di angka talitali ni malim sian hain na bontar do, saraoalna pe sian hain na bontar na nidua do.\n29Hohos i pe dipauli do i sian hain na nidua dohot sian bonang na rata langit, na tinubar dohot na merham, hapandean ni parpunsa do i, songon na tinonahon ni Jahowa tu Musa.\n30Dibahen nasida huhut sangkalia i, tumpal habadiaon i sian sere na pita jala diuhirhon tusi, songon panguhiron sahap: Habadiaon di Jahowa!\n31Jala dilohothon tusi tali bonang na rata langit, asa dipadomu tu tumpal i sian ginjang songon na tinonahon ni Jahowa tu Musa.\n32(II.) Jadi songon i ma hasusun ni sandok ulaon pauliuli inganan na badia i, undungundung parluhutan i; dibahen halak Israel do antong sude hombar tu na tinonahon ni Jahowa, songon i dibahen nasida.\n33Dung i diboan nasida ma inganan na badia i tu Musa, i ma: undungundung i ro di sude ulaulana, angka haithaitna, papanna, ransangransangna, tiangna dohot ojahanna.\n34Tole muse langitlangitna sian bobak ni birubiru tunggal na tinubar, tole muse sian bobak ni pitudar, tole muse rimberimbe bahen tutupna i.\n35Tole muse poti panindangion i ro di haluhaluna dohot langkop pardengganan i.\n36Tole muse meja i ro di sude ulaulana dohot sagusagu na marhadohoan.\n37Tole muse parpalitoan sian sere na pita i ro di angka lampuna, aturanna ro di sude ulaulana dohot miak tu palito i.\n38Tole muse langgatan sere i, miak pamiahion i, daupa na hushus i ro di rimberimbe bahen tutup ni pintu ni undungundung i.\n39Tole muse langgatan tombaga i ro di handanghandang tombaga angka na masuk tusi, haluhaluna ro di sude parhohasna, tong parburian i ro di ojahanna.\n40Tole muse angka rimberimbe ni alaman ro di angka tiangna dohot ojahanna, nang rimberimbe tutup ni bahal ni alaman i, ro di angka talina, labangna dohot sude ulaula mangaradoti ulaon di bagasan inganan na badia i, undungundung parluhutan i.\n41Tole muse angka pangkean tohonan laho marhalado di bagasan inganan na badia i, angka pangkean na badia di malim Aron dohot angka pangkean di angka anakna laho mangaradoti hamalimon.\n42Luhutna i hombar tu hata na tinonahon ni Jahowa tu si Musa, laos songon i dipasidung halak Israel sandok ulaon i.\n43Dung i ditingkir Musa ma sandok ulaon i, gabe ida ma, nunga sun dibahen nasida; songon na tinonahon ni Jahowa tu Musa laos songon i dibahen nasida. Dung i dipasupasu Musa ma nasida.


Josua 15 | Alkitab TOBA\n← Josua 16\nJosua 14 →\nAugust 21, 2008 · 12:39\n15:1 Ia partalian ni marga ni angka anak ni si Juda marsuhusuhu tungkan parbalohan ni Edom, halongonan Sin tungkan dangsina, di partalpahan dangsina.\n15:2 Jala parbalohannasida tungkan dangsina sian ujung ni laut Sira, sian tanjung na mamedu tungkan dangsina.\n15:3 Jala rura tungkan dangsina sahat tu robean Akrabim, jala taripar tu Sin, jala nangkok tungkan dangsina sian Kades-Barnea, taripar muse tu Hezron, jala nangkok tungkan Adar, jala mamedu tungkan Karka.\n15:4 Jala taripar tu Azmon, jala ruar sahat ro di sunge Misir, gabe partalpahan ni parbalohanna tungkan laut. I ma parbalohanmuna tungkan dangsina.\n15:5 Ia parbalohanna tungkan habinsaran, laut Sira sahat ro di ujung ni Jordan. Ia parbalohanna di lambung tungkan utara olat ni tanjung ni laut sian ujung ni Jordan.\n15:6 Jala nangkok parbalohanna tungkan Bethoglah, jala mamolus sian utara tungkan Bet-Araba, jala nangkok parbalohan i tu batu ni si Bohan, anak ni si Ruben.\n15:7 Jala nangkok parbalohan i tungkan Debir sian rura Akor, jala tungkan utara mamedu tu Gilgal, tondong ni robean Adumim, na tungkan dangsina sian sunge i. Dung i taripar parbalohan i tu aek Ensemes, jala partalpahanna tu mual Enrogel.\n15:8 Dung i nangkok parbalohan i tu rura ni anak ni si Hinnom, sambola tungkan dangsina ni halak Jebusi, i ma Jerusalem; dung i nangkok parbalohan i tu punsu ni dolok, na di jolo ni rura Hinnom tungkan laut, na di ujung ni rura Repaim tungkan utara.\n15:9 Dung i gistang parbalohan i sian punsu ni dolok tu mual ni aek Neptoa, jala ruar tu angka huta ni tor Epron, jala gistang parbalohan i tungkan Baalah, i ma Kiriat-Jearim.\n15:10 Dung i mamedu parbalohan i sian Baalah tungkan laut tu tor Seir, jala taripar tu lambung ni tor Jearim sian utara, i ma Kesalon, jala tuat tungkan Betsemes, jala taripar tu Timna.\n15:11 Jala ruar parbalohan i jonok tu Ekron tungkan utara, jala gistang parbalohan i tungkan Sikron, jala taripar tu dolok Baalah, jala ruar tungkan Jabnel, gabe angka partalpahan ni parbalohan i tungkan laut.\n15:12 Jala parbalohan tungkan laut, i ma laut na bolon ro di pasirna. I ma parbalohan ni angka anak ni si Juda humaliang marsuhusuhu.\n15:13 Alai tu si Kaleb, anak ni si Jepune, dilehon ibana sada bagian di tongatonga ni angka anak ni si Juda, hombar tu tona ni Jahowa tu si Josua, i ma huta ni si Arba, ama ni si Enak, i ma Hebron.\n15:14 Jadi dionjar si Kaleb ma sian na tolu anak ni si Enak, i ma si Sesai, si Ahima dohot si Talmai, angka tubu ni si Enak.\n15:15 Dung i nangkok ma ibana sian i tu pangisi ni Debir; ia goar ni Debir di na robi Kiriat Seper.\n15:16 Jadi didok si Kaleb ma manang ise na papatu Kiriat Seper, jala ditaban, lehononku ma tu ibana borungku si Aksa bahen jolmana.\n15:17 Jadi ditaban si Otniel, anak ni si Kenas, anggi ni si Kaleb huta i, gabe dilehon ma tu ibana si Aksa, boruna i bahen jolmana.\n15:18 Jadi di na bongot i parompuan i disosoi ma ibana mangido hauma santurpuk sian amana, laos mijur ibana sian halode. Jadi didok si Kaleb ma tu nasida: Aha di ho?\n15:19 Gabe didok nasida ma: Lehon di ahu pasupasu sada! Ai nunga dilehon ho tano na hasang tu ahu, ba lehon huhut di ahu angka mual. Jadi dilehon ma tu nasida angka mual di julu dohot di toruan.\n15:20 On ma partalian ni marga ni angka anak ni si Juda marsuhusuhu.\n15:21 Jala angka huta ni marga Juda sian ujung ni sada sahat ro di parbalohan tungkan Edom, di dangsina on do: Kabseel, Eder, Jagur.\n15:22 Kina, Dimona, Adada.\n15:23 Kedes, Hazor, Jitnan.\n15:24 Sip, Telem, Belot.\n15:25 Hazor-Hadata, eriot Hesron, Hezron, i ma Hazor.\n15:26 Amam, Sema, Molada.\n15:27 Hazor-Gadda, Hesmon, Betpelet.\n15:28 Hasar-Sual, Berseba, Biziotia.\n15:29 Baalah, Ijim, Esem.\n15:30 Eltolat, Hesil, Horma.\n15:31 Ziklag, Madmana, Sansana.\n15:32 Lebaot, Silhim, Ain dohot Rimmon. Saluhut huta i duapulu sia do toropna ro di sosorna.\n15:33 Ia di rura: Estaol, Zora, Asna.\n15:34 Samoah, En Ganim, Tappua, Enam.\n15:35 Jarmut, Adullam, Soko, Azeka.\n15:36 Saraim, Aditaim, Gedera, Gederotaim; sampulu opat huta ma i ro di sosorna.\n15:37 Zenan, Hadasa, Migdal-Gad.\n15:38 Dilon, Mispa, Joktel.\n15:39 Lakis, Boskat, Eglon.\n15:40 Khabon, Lahmas, Kitlis.\n15:41 Gederot, Bet-Dagon, Naama, Makkedah; sampulu onom huta ma i ro di sosorna.\n15:42 Libna, Eter, Asan.\n15:43 Ipta, Asna, Nesib.\n15:44 Keila, Aksib, Maressa; sia huta ma i di sosorna.\n15:45 Ekron ro di angka boruna (huta) dohot sosorna.\n15:46 Sian Ekron jala tungkan laut, sude na marbalokkon Asdod, dohot sosorna.\n15:47 Asdod ro di boruna dohot sosorna, Gaza ro di boruna dohot sosorna, sahat ro di sunge Misir, jala laut na bolon parbalohanna.\n15:48 Jala di atas tor: Samir, Jatir, Soko.\n15:49 Danna, Kiriat Sanna, i ma Debir.\n15:50 Anab, Estemo, Anim.\n15:51 Gosen, Holon, Gilo; sampulu sada huta ma i ro di sosorna.\n15:52 Arab, Duma, Esan.\n15:53 Janum, Bettapua, Apeka.\n15:54 Humta, Kiryat-Arba, i ma Hebron, Zior; sia huta ma i ro di sosorna.\n15:55 Maon, Karmel, Sip, Jutta.\n15:56 Jisreel, Jokdeam, Sanoa.\n15:57 Kain, Gibea, Timna; sampulu huta ma i ro di sosorna.\n15:58 Halhul, Betzur, Gedor.\n15:59 Maarat, Bet-Anot, Eltekon; onom huta ma i ro di sosorna.\n15:60 Kiryat-Baal, i ma Kiriat-Jearim dohot Rabba, dua huta ma i ro di sosorna.\n15:61 Di halongonan: Bet-Araba, Midin, Sekaka.\n15:62 Nibsan-Ir-Hamela dohot Engedi, onom huta ma i ro di sosorna.\n15:63 Alai anggo halak Jebusi, isi ni Jerusalemi hian, ndang taronjar halak Juda, gabe maringan halak. Jebusi rap dohot halak Juda di Jerusalem rasirasa sadarion.


PANGUHUM 10 - BIBLE & BUKU ENDE ONLINE\n10:1 Jadi dung salpu si Abimelek, hehe ma muse si Tola, anak ni si Pua, anak ni si Dodo, sada halak sian marga Isasar paluahon halak Israel, jala maringan ibana di Samir, di dolok Epraim.\n10:2 Jala diparenta ibana halak Israel duapulu tolu taon lelengna. Dung i mate ibana, jala tartanom di Samir.\n10:3 Dung salpu ibana, hehe ma muse si Jair, halak Gilead, jala diparenta halak Israel duapulu dua taon lelengna.\n10:4 Jala tolupulu do anakna, angka na marsihundul di tolupulu halode, laos tolupulu hutanasida, angka na targoar huta ni si Jair rasirasa sadarion, angka na di tano Gilead.\n10:5 Dung i mate ma si Jair, jala tartanom di Kamon.\n10:6 Dung i diulahi halak Israel muse mambahen sogo ni roha ni Jahowa, jala marsomba tu angka Baal dohot tu Astarot, dohot tu angka debata ni Ram, dohot tu angka debata ni Sidon, dohot tu angka debata ni Moab, dohot tu angka debata ni halak Amon, dohot tu angka debata ni halak Palistim, jala ditadingkon nasida Jahowa, jala ndang Ibana dioloi nasida.\n10:7 Jadi marsigorgor ma rimas ni Jahowa mida Israel, laos digadishon nasida tu tangan ni halak Palistim dohot tu tangan ni halak Moab.\n10:8 Jadi diparsipal, jala dirupa nasida ma halak Israel, mamungka di na sataon i boho sampulu ualu taon lelengna, luhut halak Israel angka na di bariba ni Jordan, di tano ni halak Amori, na di Gilead.\n10:9 Angkupni ditaripari halak Amon do Jordan i, laho marmusu tandang huhut dompak Juda dohot dompak Benjamin dohot dompak pinompar ni Epraim, gabe targogot situtu Israel.\n10:10 Jadi mangangguhi ma halak Israel tu Jahowa, angka ninna ma: Nunga mardosa hami dompak Ho, ala naung hutadingkon hami Debatanami, jala ala naung marsomba hami tu angka Baal.\n10:11 Alai ninna Jahowa ma tu halak Israel: Nda hona pangarupaon hamu na jolo dibahen halak Misir, halak Amori, halak Amon dohot halak Palistim.\n10:12 Dohot halak Sidon dohot halak Amalek dohot halak Maon? Dung i mangangguhi hamu tu Ahu, jadi Ahu paluahon hamu sian tangannasida.\n10:13 Alai atik pe songon i, tung ditadingkon hamu Ahu, gabe marsomba hamu tu angka debata sileban; dibahen i ndang olo be Ahu paluahon hamu.\n10:14 Laho ma hamu antong mangangguhi tu debata, angka na pinillitmuna i di hamu, nasida ma nian paluahon hamu di tingki hagogotanmunai.\n10:15 Alai ninna halak Israel ma tu Jahowa: Nunga mardosa hami, Ho ma mambahen tu hami, hombar tu sandok lomo ni roham, asal dipalua Ho hami sadarion.\n10:16 Jadi dipaholang nasida ma angka debata sileban sian tongatonganasida, jala marsomba nasida tu Jahowa, gabe ditostos rohana mida pardangolan ni Israel.\n10:17 Dung i marpungupungu ma halak Amon, jala marsaro di Gilead, marpungu ma dohot halak Israel, jala marsaro di Mispa.\n10:18 Dung i ninna sandok angka induk di Gilead ma ganup tu donganna: Manang ise na olo manguluhon laho marporang dompak halak Amon, i ma gabe jujungan ni sandok isi ni Gilead.\nLabel: Alkitab Bahasa Batak, Padan Na Robi, PANGUHUM


Bilangan 28 (TOBA)\nI. Angka patik taringot tu pelean marragamragam: Taringot tu pelean ariari 1-8. II. Pelean di ari Sabbat 9-10. III. Pelean di poltak ni bulan 11-15. IV. Pelean di Paska 16-25. V. Pelean di Pentakoste 26-31\n2Pasahat ma tonangku tu halak Israel jala paboa tu nasida: Ia pelean tu Ahu hira sagusagungku bahen pelean api, uap na hushus di Ahu, ingkon radotanmuna do i laho mamboan jumonok tu Ahu di tingkina naung binuhul hian.\n3Jala dohononmu ma tu nasida: On do pelean api na patut sipelehononmuna tu Jahowa: Dua anak ni birubiru na marumur sataon, na so marlindang ganup ari bahen pelean situtungon na tongtong.\n4Birubiru na sada ingkon manogotna i pelehononmu, jala birubiru na sada ingkon marhira bodari pelehononmu.\n5Tole saparsampulu epah itak na lamot bahen pelean sipanganon, ingkon dogilon dohot miak na tinutu saparopat Hin.\n6I ma pelean situtungon na tongtong, naung pinelehon i di dolok Sinai, i ma pelean api bahen uap na hushus di Jahowa.\n7Tole muse peleanna siinumon saparopat Hin di ganup anak ni birubiru; ingkon di bagasan inganan na badia i do usehononhon pelean siinumon sian anggur di Jahowa.\n8Ianggo anak ni birubiru na sadanari, ingkon pelehononmu do i mareak bodari, suang songon pelean sipanganon manogotna i, jala suang songon peleanna siinumon i, i ma pelean api, uap na hushus di Jahowa.\n9(II.) Alai anggo di ari Sabbat ingkon dua anak ni birubiru na marumur sataon, jala na so marlindang dohot dua parsampulu itak na lamot, bahen pelean sipanganon na nidogil dohot miak rap dohot peleanna siinumon.\n10I ma pelean situtungon di ganup ari Sabbat, di balik ni pelean situtungon na tongtong i rap dohot peleanna siinumon.\n11(III.) Tole muse di artia ganup bulan ingkon pelehononmuna sada pelean situtungon di Jahowa: Dua anak ni lombu, sada birubiru tunggal, pitu anak ni birubiru na marumur sataon, angka na so martihas.\n12Jala tolu parsampulu itak na lamot bahen pelean sipanganon, nidogil dohot miak, dongan ni ganup anak ni lombu, jala dua parsampulu itak na lamot bahen pelean sipanganon nidogil dohot miak, dongan ni sada birubiru tunggal.\n13Jala saparsampulu itak na lamot bahen pelean sipanganon nidogil dohot miak, dongan ni ganup anak ni birubiru. I ma pelean situtungon bahen uap na hushus, sada pelean api di Jahowa.\n14Jala peleanna siinumon ingkon on do: Satonga Hin anggur dongan ni ganup anak ni lombu, sapartolu Hin dongan ni ganup birubiru tunggal, jala saparopat Hin dongan ni ganup birubiru. I ma pelean situtungon di ganup poltak ni bulan manipat taon.\n15Angkup ni pelehononhon do sada hambing tunggal bahen pelean pardosaon di Jahowa di balik ni pelean situtungon na tongtong i, rap dohot peleanna siinumon.\n16(IV.) Alai di ari sampulu opat bulan sipaha sada, disi ma Paska di Jahowa.\n17Jala di ari sampulu lima bulan i masa ari raya; ingkon pitu ari lelengna panganon sagusagu na so niasoman.\n18Di ari parjolo ma pansangon luhutan na badia; ndang jadi bahenonmuna agia aha ulaon ariari disi.\n19Ingkon pelehononmuna huhut pelean api bahen pelean situtungon di Jahowa: Dua anak ni lombu, sada birubiru tunggal dohot pitu anak ni birubiru na marumur sataon, angka na so jadi martihas.\n20Rap dohot peleanna sipanganon sian itak na lamot nidogil dohot miak; tolu parpuluan dongan ni ganup anak ni lombu jala dua parpuluan dongan ni birubiru tunggal pelehononmuna.\n21Saparpuluan be pelehononmuna dongan ni ganup anak ni birubiru na pitu i.\n22Tole muse sada hambing tunggal bahen pelean pardosaon mambahen pardengganan di hamu.\n23Ingkon pelehononmuna do angka i di balik ni pelean situtungon manogotna i, naung gabe pelean situtungon manongtong do i.\n24Hombar tusi ingkon pelehononmuna ariari na pitu ari i sagusagu bahen pelean api, uap na hushus di Jahowa di balik ni pelean situtungon na tongtong i do i pelehononmuna rap dohot peleanna siinumon i.\n25Anggo di ari papituhon i, ingkon pansangonmuna ma luhutan na badia di hamu; ndang jadi ulahononmuna disi agia aha ulaon ariari.\n26(V.) Tole muse di ari patumonaan, molo dipelehon hamu pelean sipanganon na imbaru di Jahowa dung boho angka minggumuna i, ingkon pansangonmuna do sada luhutan na badia di hamu: Ndang jadi ulahononmuna disi agia aha ulaon ariari.\n27Ingkon pelehononmuna disi dua anak ni lombu, sada birubiru tunggal, pitu anak ni birubiru na marumur sataon bahen pelean situtungon, uap na hushus di Jahowa.\n28Rap dohot itak na lamot na nidogil dohot miak bahen pelean sipanganon: Tolu parpuluan di ganup anak ni lombu, dua parpuluan di ganup birubiru tunggal.\n29Jala sada parpuluan di ganup anak ni birubiru na pitu i.\n30Sada hambing tunggal bahen pardengganan di hamu.\n31Pelehononmuna do angka i di balik ni pelean situtungon na tongtong i rap dohot peleanna sipanganon; ingkon na so martihas do angka i di hamu rap dohot peleanna siinumon i.


Jam 1 | `SLL | STEP | Ena wiyol para weni God gamahobo molere, ganba banta banta ke pai onga hobi, na yahuno di ni teya. God ire, nan hobana Yisas Kraist ire dire, honagi ol tega yal Yems moliwa.\n5 Ena amane mole tal dime dire olala di pinanba, maing pir po sikinanga, God di tibi ol na to dire sirin bol to. Tenanga, God pirari pare to bir hole ari para weni tomia, kura ha di ni tekinamia, ni tal dime dire onanga maing di tibi ol ni tenamia, pir po sinanua. 6 Sinanba, God sirin bol tenanga haung, nomani susu sinanga pir ni tekinamia, nomani susu sikire God tani aki di na tenangwo pamia di pire sirin bol to. God sirin bol tere nomani susu sinanga, er mining hair sire teri kungwo meri kunania. 7 Kunanga iwe, kuru dungwo yal monania, nomani tani sikinia, God na tenangwo pamia di pinanga paikimia, ni tekinangwo pamua.\n19 Ena yahuna hobo, ni yalhobi ha maing haung haung pirala di onanga pamba, homa ha i a i si ware emgi di tibi ol tenanga pamua. Te ha maing di tibi ol tenanga, ha maing kura ha dire di tenanga paikimua. 20 Ha maing kura ha dire di tenanga, God ha maing aki di tekinania, ari pungwo hobi tal dime dire ole u wai honamua. 21 Honangwo ipire nin nomani si pinga i, wai pama di pire tal nigi dongwo onga i, aidolo. Aidole ha dinga mo yu ongwo i paikimia, God nin ha maing ni nomani sina engwo ipire pir sina ere a i si wayo. Wananga ha i, nomani si hon e ni tere sigare kul ni tenangwo u wai nanga pamua. 22 Pangwo ipire ha maing kraun obil pinanga paikimia, kraun obil pinanga nin kela kul ni tomia, ha i pir sina ere wine olo. 23 Ha maing kraun obil pinanga ninimni gumang hanere u banta pire “Ayo na gumana talmere dime?” di pungwo meri, ha maing i memini pir sina ekirere, “Memini talmere pame?” di pinanua. 25 Pinanba, yon inaning girungure ni han hongwo i ha maing krehaman ha i ole ni tenamia pir sina ere wine oli nanio, te yamoni kraun obil pire nomani si pir tekinanga, tal ol wananga i, God kene ol ni tere aki di ni tere sigare kul ni tenangwo pamua.


MALEAKI 4 - BIBLE & BUKU ENDE ONLINE\n4:1 i ida ma, na ro ma ari na marsigorgor, songon pamurunan, jadi doshon durame sude halak na jungkat dohot halak siulahon hajahaton, gabe marsijembur ma nasida bahenon ni ari na ro sogot, ninna Jahowa Zebaot, ndang adong tadingkononna di nasida nang urat, nang ranting.\n4:2 Alai binsar ma anggo di hamu, angka na mangkabiari goarhu mata ni ari ni hatigoran mardongan hahisaron di linggom\nni habongna, gabe ruar ma hamu jala panihalnihalon songon anak ni lombu, angka na ruar sian bara.\n4:3 adi degedegeonmuna ma halak parjahat, ai doshon sirabun nasida sogot ditoru ni palak ni patmuna, di ari sibahenonku,\nninna Jahowa Zebaot.\n4:4 Sai paingotingot hamu ma patik ni si Musa, naposongki, na hupatolhas tu ibana uju di Horeb tu sandok Israel, angka patik dohot uhum.\n4:5 Ida ma, suruanku ma tu hamu panurirang Elia, patujolo ni haroro ni ari ni Jahowa na bolon, jala na songkal i.\n4:6 Asa ibana paulakkon roha ni ama ama tu angka anakna, jala roha ni angka dakdanak tu amanasida, asa unang ro ahu\nmangkonahon uhum hamagoan tu tano on.


II SAMUEL 10 - BIBLE & BUKU ENDE ONLINE\n10:1 Jadi dung salpu angka i, mate ma raja ni halak Amon, jadi si Hanun anakna i bangkit raja singkatna.\n10:2 Dung i ninna si Daud ma: Naeng ahu marasi ni roha si Hanun, anak ni si Nahas, songon amana nahinan na marasi ni roha tu ahu; jadi disuru si Daud ma suruanna laho mangapuli ibana marhitehite angka naposona ala panading ni amana i. Hape dung sahat angka naposo ni si Daud tu luat ni halak Amon.\n10:3 Ro ma hata ni angka induk ni halak Amon mandok tu si Hanun, tuannasida i: Tung pasangaphon amangmu ma tagamon si Daud, nang di roham, umbahen disuru tu ho angka pangapul? Nda na laho manangkasi huta on dohot mangkahapisa, asa agoonna umbahen disuru si Daud angka naposona manopot ho?\n10:4 Dung i ditangkup si Hanun ma angka naposo ni si Daud, jala didokkon nabungon janggutnasida sambariba, jala horoton ulosnasida sahat ro di hundulanna, gabe songon i nasida dipamuli.\n10:5 Jadi dung tarbortik barita i tu si Daud, disuru ma angka suruanna manjumpangkon nasida, ai tung na tarurak situtu do angka baoa i dibahen. Ia tona ni rajai tu nasida: Tinggal ma hamu jolo di Jeriko, paima martumbur muse janggutmuna i, dung i pe asa mulak hamu.\n10:6 Alai dung diida halak Amon naung bau roha ni si Daud mida nasida, gabe disuru halak Amon ma suruanna laho mangupai halak Ram sian Betrehob dohot halak Ram sian Zoba, arga duapulu ribu halak parhantarhantar, jala sian raja Maaka saribu halak, angkup ni sampulu dua ribu halak sian Tob.\n10:7 Jadi dung tarbortik barita i tu si Daud, gabe disuru ma si Joab manguluhon sandok paranganna angka na begu i.\n10:8 Jadi ruar ma halak Amon, marodor laho tu tongtangan mardonokkon bahal ni huta i. Alai anggo halak Ram sian Zoba, dohot sian Rehob ro di baoa angka sian Tob dohot sian Maaka pulik jongjong di ladang.\n10:9 Jadi dung diida si Joab, sai ibana do hape ditumpur angka musu i, sian jolo dohot sian pudi, gabe dipillit ma sian saluhut dolidoli di Israel, jala dipaodor laho mandopang halak Ram.\n10:10 Alai anggo pasipasi ni parangan i tu tangan ni si Abisai anggina i dipasahat, jala baris dipajongjong laho mandopang halak Amon.\n10:11 Jala didok do: Molo tung talu onjar ahu bahenon ni halak Ram, ingkon ro ho mangurupi ahu; ai molo tung talu onjar ho bahenon ni halak Amon, ro pe ahu mangurupi ho.\n10:12 Antong pir ma tondim, itaseahon ma dirinta humongkop bangsonta, humongkop dohot angka huta ni Debatanta; alai sai dipasaut Jahowa ma lomo ni rohana.\n10:13 Dung i martahop ma si Joab rap dohot angka parangan donganna i laho mandopang halak Ram, gabe maporus nasida maradophon ibana.\n10:14 Jadi dung diida halak Amon, naung maporus hape halak Ram, maporus ma dohot nasida maradophon Abisai, jala masuk tu bagasan huta i. Dung i mulak ma si Joab sian na mandopang halak Amon, jala tolhas ibana tu Jerusalem.\n10:15 Jadi dung diida halak Ram naung talu nasida dibahen halak Israel, santi balatuk ma nasida.\n10:16 Dung i disuru si Hadadeser ma suruanna marhara tu halak Ram angka na di bariba ni batang aek i, gabe sahat nasida tu Helam, jala si Zoba, partogi ni parangan ni si Hadadeser manguluhon nasida.\n10:17 Jadi dung tarbortik barita i tu si Daud, gabe dipaluhut ibana ma sandok Israel, jala ditaripari batang aek Jordan, gabe sahat ibana tu Helam, jadi marodor ma halak Ram laho mandopang si Daud marmusu.\n10:18 Alai maporus ma halak Ram maradophon Israel, jala dibunu si Daud ma sian halak Ram pitu ratus halak parmusu di hureta dohot opatpulu ribu halak parsihundul, dibunu dohot si Zoba partogi ni paranganna i, laos mate disi ibana.\n10:19 Alai dung diida sude raja, angka na marpandapotan tu si Hadadeser, naung talu nasida dibahen halak Israel, gabe mardemak nasida tu Israel, jala mangoloi patu tu nasida. Jadi mabiar ma halak Ram anggo tung haraon ni halak Amon nasida muse.


I Musa 46 | Alkitab TOBA\n← I Musa 47\nI Musa 45 →\nAugust 21, 2008 · 14:21\n46:1 Asa borhat ma si Israel dohot sude na di ibana i. Jadi dung sahat ibana ro di Berseba, gabe dipelehon ma angka pelean tu Debata ni amana si Isak i.\n46:2 Dung i didok Debata ma tu si Israel marhitehite pangungkapon bornginna i, ninna ma: Jo, ale Jakkob, Jakkob! Dison do ahu ninna ibana.\n46:3 Dung i ninna ma: Ahu do Debata. Debata ni amam, unang ho mabiar tuat tu tano Misir; ai gabe bangso na bolon do ho tumpahanku disi.\n46:4 Hudongani pe ho tuat tu tano Misir, jala sai na togihononku do ho nangkok sogot, ingkon si Josep do mangampehon tanganna tu matam.\n46:5 Dung i borhat ma si Jakkob sian Berseba, jala ditogihon angka anak ni si Israel ma si Jakkob, amanasida i, dohot angka anakkonnasida ro di jolmanasida, di hureta, angka na tinongos ni raja Firaun mamboan ibana.\n46:6 Diboan ma dohot pinahannasida, ro di sinamotnasida, angka na sinamotsamotnasida i di tano Kanaan, jadi sahat ma nasida tu tano Misir. Si Jakkob ro di sude pinomparna i.\n46:7 Angka anakna dohot angka pahompuna, angka boruna dohot angka pahompuna boruboru, ro di sude pinomparna, diboan tu tano Misir rap dohot ibana.\n46:8 Jala on ma angka goar ni anak ni si Israel, angka na tolhas tu tano Misir i: Si Jakkob dohot angka anakna i: Buhabaju ni si Jakkob, i ma si Ruben.\n46:9 Angka anak ni si Ruben: Si Hanok, si Pallu, si Hezron dohot si Karmi.\n46:10 Angka anak ni si Simeon: Si Jemuel, si Jamin, si Ohad, si Jakin, si Zohar dohot si Saul, tubu ni boru Kanaan.\n46:11 Angka anak ni si Lepi: Si Gerson, si Kohat dohot si Merari.\n46:12 Angka anak ni si Juda: Si Er, si Onan, si Sela, si Peres dohot si Jara. Alai anggo si Er dohot si Onan mate do di tano Kanaan. Ia anak ni si Peres: Si Hezron dohot si Hamul.\n46:13 Angka anak ni si Isasar: Si Tola, si Pua, si Job dohot si Simron.\n46:14 Angka anak ni si Zebulon: Si Sered, si Elon dohot si Jalel.\n46:15 I ma pinompar ni si Lea, angka na tinubuhonna di si Jakkob di Padang-Aram, angkup ni si Dina, boruna i. Sude nasida, angka anakna dohot boruna, tolupulu tolu halak do.\n46:16 Angka anak ni si Gad: Si Sipion, si Haggi, si Suni, si Esbon, si Eri, si Arodi dohot si Areli.\n46:17 Angka anak ni si Aser: Si Innah, si Isha, si Ishi, si Beeria dohot si Jara, ibotonasida i; ia angka anak ni si Beeria: Si Heber dohot si Malkiel.\n46:18 I ma pinompar ni si Zilpa, na nilehon ni si Laban tu si Lea, boruna i, asa na sampulu onom halak i do ditubuhon ibana di si Jakkob.\n46:19 Angka anak ni si Rahel, jolma ni si Jakkob: Si Josep dohot si Benjamin.\n46:20 Ia tubu ni si Josep di tano Misir, angka na tinubuhon ni si Asnat, boru ni si Potipera, malim di huta On di ibana: Si Manasse dohot si Epraim.\n46:21 Angka anak ni si Benjamin: Si Bela, si Beker, si Asbel, si Gera, si Naaman, si Ehi, si Roseh, si Muppin, si Hupim dohot si Ared.\n46:22 I ma pinompar ni si Rahel, angka na tinubuhonna di si Jakkob, sampulu opat halak saluhutna.\n46:23 Ia anak ni si Dan: Si Husim.\n46:24 Angka anak ni si Naptali: Si Jazeel, si Guni, si Jeser dohot si Shillem.\n46:25 I ma pinompar ni si Bilha, na nilehon ni si Laban tu si Rahel, boruna i, asa na pitu halak i tinubuhonna di si Jakkob.\n46:26 Sude jolma, angka na tolhas tu tano Misir rap dohot si Jakkob, angka na ruar sian gontingna, so padohot jolma ni angka anak ni si Jakkob, onompulu onom halak saluhutna.\n46:27 Ia anak ni si Josep angka na tubu di ibana di tano Misir, dua halak do, asa boho pitupulu halak pinompar ni si Jakkob saluhut, angka na tolhas i tu tano Misir.\n46:28 Dung i disuru si Jakkob ma si Juda pajolohon manopot si Josep, asa didokkon ro tu Gosen; jadi tolhas ma nasida tu tano Gosen.\n46:29 Dung i dipasang si Josep ma huretana laho nangkok tu Gosen manjumpangkon si Israel, amana i. Jadi dung masipaidaan nasida, dihaol si Josep ma rungkungna, huhut sai tumatangis.\n46:30 Dung i ninna si Israel ma mandok si Josep: Agia tung nuaeng ahu mate, asal dung huida bohim, laos mangolu dope ho hape.\n46:31 Alai ninna si Josep ma mandok angka hahana i dohot tu isi ni bagas ni amana i: Nangkok ma ahu paboahonsa tu raja Firaun, jala dohononku ma tu ibana: Nunga ro angka hahaanggingku dohot isi ni bagas ni damang i, na di tano Kanaan na sai laon, mandapoti ahu.\n46:32 Angka halak sipormahan birubiru do nasida, ai pardorbiaon do diula nasida, jala diboan nasida do birubirunasida dohot lombunasida, ro di sude na di nasida i.\n46:33 On pe, molo dijou raja Firaun i hamu, jala didok: Aha do ulaonmuna i?\n46:34 Songon on ma dok hamu: Halak pardorbia do angka naposomon sian sietehetehonnami rasirasa nuaeng, songon i hami, nang ompunami, asa anggiat dipaian hamu di tano Gosen, ai marbiasbias do halak Misir mida halak sipormahan birubiru.


Job 32 | Alkitab TOBA\nJob 31 →\nAugust 19, 2008 · 20:45\n32:1 Dung i mansohot ma sitolu halak i masisualan dohot si Job, ala sai dipintori ibana dirina.\n32:2 Jadi marpiarpiar ma rimas ni si Elihu, anak ni si Barakel, marga Bus i, marompu tu si Ram; marsigorgor rimasna mida si Job, ala sai dipintori dirina moradophon Debata.\n32:3 Marro ni rimas ibana huhut mida alealena sitolu halak i, ala so haalusan nasida si Job, hape ditorui do ibana.\n32:4 Ai nunga ngolngolan hian si Elihu naeng mandok hatana tu si Job, ala tumua sitolu halak i sian ibana.\n32:5 Alai dung diida si Elihu, ndang haalusan sitolu halak i si Jobi, tarrimas situtu ma ibana.\n32:6 Dung i ro ma hata ni si Elihu, anak ni si Barakel, marga Bus i mangalusi: Bajar dope nian anggo ahu, alai nunga pola ubanon ia hamu; dibahen i alang rohangku jala mabiar ahu papatarhon parbinotoanku tu hamu.\n32:7 Ai ninna rohangku do: Angka na tuatua ma jumolo mandok hatana, jala halak siginjang umur pabotohon habisuhon.\n32:8 Alai tongon tahe, Tondi na di bagasan jolma na gale i dohot pangombushon ni Nasunhinagogo i marrohaihon jolma i.\n32:9 Ndada sai tardok halak siginjang umur pangalapan bisuk, jala ndada sai tardok halak na tuatua umboto manimbang uhum.\n32:10 Ala ni umbahen hudok: Tangihon hamu ma ahu, asa dohot ahu pabotohon parbinotoan ni rohangku.\n32:11 Ida ma nunga sanga ngolngolan ahu paimaima hatamuna, sai hupatangitangi sipaingotmuna paima sun dirisik hamu hata na humona dohononmuna.\n32:12 Sai ditimbangi rohangku do nian hatamuna, hape ida ma, ndang adong sian hamu nanggo sahalak patundukkon si Job, manang na torang mangalusi hatahatana.\n32:13 Dibahen i unang ma tung dok hamu: Nunga jumpang hami habisuhon, Debata do na manorui ibana, ndada jolma.\n32:14 Alai tahe, ndada ahu pininggil ni hatahatana, jadi ndada alusanku ibana hombar tu hatamuna i.\n32:15 Nunga tung tarhatotong anggo nasida, ndang be tarbahensa maralus, nunga tung jut nasida mandok hatana.\n32:16 Tung sai ngolngolan ahu, umbahen na so mangkuling nasida, ala sai tarhatotong boti nasida jongjong, jala ndang diboto be maralus?\n32:17 Antong ahu ma huhut mandok alushu, ahu pe naeng papatarhon pingkiran ni rohangku.\n32:18 Ai nunga gok hata ahu huhilala, sai disosak Tondi na di bagasan rohangku do ahu.\n32:19 Ida ma, tudoshon anggur na so binungka do andorangku, tudoshon tuhukan bobak na imbaru do naeng mapuntas.\n32:20 Dibahen i naeng mangkuling ahu asa lumbang huhilala, naeng bungkaonku pamanganku, huhut mangalusi.\n32:21 Dao ma sian ahu anggo tung marnida bohi mandingkani manang ise.\n32:22 Ai ndang huboto marsipalensem, atik tung beha tompu ahu ripurhonon ni Sitompa ahu.


II RAJA-RAJA 11 - BIBLE & BUKU ENDE ONLINE\n11:1 Alai anggo si Atalia, ina ni si Ahasia, dung diida naung mate anakna i, hehe ma ibana jala dibunui sandok pinompar ni rajai.\n11:2 Alai dibuat si Joseba, boru ni raja Joram, iboto ni si Ahasia ma si Joas, anak ni si Ahasia, jala diluahon ibana sian tongatonga ni angka anak ni rajai, angka sibunuon hian, jala dibahen ibana tu bilut podoman rap dohot parorotna, manabunihon ibana maradophon si Atalia, asa unang bunuonna.\n11:3 Jadi rap martabuni nasida di bagasan joro ni Jahowa, pola onom taon lelengna. Alai si Atalia do mangarajai di tano i.\n11:4 Tole papitutaonhon disuru si Joiada ma mangalapi angka partogi ni parangan sirajai saratus dohot angka malim mandokkon nasida masuk tu joro ni Jahowa manopot ibana, dung i marpadan ma ibana dohot nasida, pola dipatolon nasida di bagasan joro ni Jahowa, jala dipatuduhon tu nasida anak ni rajai.\n11:5 Dung i martona ma ibana tu nasida, ninna ma: On do hata sibahenonmuna: Sapartolu sian hamu, angka na masuk gansi di ari Sabbat, ingkon marjaga di bagasan jabu ni rajai.\n11:6 Jala sapartolu ingkon marjaga di lambung bahal Sur, jala na sapartolu muse, ingkon di lambung bahal na di pudi ni angka parangan; ingkon marjaga hamu di lambung bagas joro manulakkon angka na ro.\n11:7 Alai anggo dua rongkanan sian hamu, sude jolma tahe angka na malua di ari Sabbat, ingkon marjaga nasida di bagasan joro ni Jahowa jonok di lambung ni rajai.\n11:8 Jala ingkon halianganmuna do rajai, ganup marsinjata di bagasan tanganna; jala manang ise na manoluk angka odoran i ingkon marutang hosa; asa ingkon sai dongan ni rajai hamu, molo ruar ibana manang masuk.\n11:9 Jadi dibahen angka partogi ni parangan sisaratus ma hombar tu sandok na tinonahon ni malim Joiada, diarahon be ma donganna angka na masuk gansi di ari Sabbat rap dohot angka na malua di ari Sabbat, laos ro nasida manopot malim Joiada.\n11:10 Dung i diparlehon malim i ma tu angka partogi ni parangan sisaratus, angka hujur dohot lombulombu angka na sian raja Daud nahinan, jala na pineop di bagasan joro ni Jahowa.\n11:11 Dung i jongjong be ma angka parangan i ganup patioptiop sinjatana di bagasan tanganna dingkan siamun ni joro i sahat ro di hambirang ni joro i, di holangholang ni langgatan dohot joro i, humaliang rajai.\n11:12 Dung i ditogihon ma anak ni rajai tu ruar jala dibahen tumpal i tu atas uluna jala dilehon buku patik i tu bagasan tanganna jala dipabangkit nasida ibana bahen raja, laos dimiahi ibana, huhut martopaptopap tanganna be mangolophon, ninna do: Horas ma rajai!\n11:13 Jadi dung dibege si Atalia soara olopolop ni angka parangan dohot situan na torop i, ro ma ibana manopot situan na torop i tu joro ni Jahowa.\n11:14 Jadi dung dipamanat pangalahona, ida ma, jongjong do rajai mangunsande di tiang hajongjongan ni raja, songon somalna hian, jala angka partogi dohot parsarune di lambung ni rajai, jala marlas ni roha be sandok situan na torop isi ni luat i, huhut mamalui sarune. Alai diribahi si Atalia ma pangkeanna huhut joujou: Masa do jehejehe!\n11:15 Alai didokkon malim Joiada ma angka partogi ni parangan sisaratus, angka na manguluhon parangan i, ninna ma mandok nasida: Togihon hamu nasida ruar sian holangholang ni angka odoran, jala manang ise na mangihuthon nasida, ingkon mate bunuon do ibana marhite sian podang! Ai nunga pola didok malim i: Ndang jadi mate nasida di bagasan joro ni Jahowa.\n11:16 Dung i ditangkup nasida ma ibana jala mardalan nasida sian dalan habongotan ni angka hoda tu bagas ni rajai, laos disi nasida dibunu.\n11:17 Dung i dibahen si Joiada ma sada parjanjian tu Jahowa dohot tu rajai ro di halak situan na torop i, paboa ingkon bangso ni Jahowa nasida; dibahen huhut sada parjanjian di holangholang ni rajai dohot situan na torop i.\n11:18 Dung i bongot ma sude situan na torop ni luat i tu bagasan joro ni Baal jala dilohai do i; ia angka langgatanna dohot ganaganaanna, tung diropuhi situtu do angka i, jala si Matan, malim ni Baal i dibunu nasida do ibana mate di adopan ni angka langgatan. Dung i dipabangkit malim i ma halak na marjujungan parenta joro ni Jahowa.\n11:19 Dibuat ma angka partogi ni parangan sisaratus dohot angka parjaga di jabu ni rajai ro di parangan dohot sandok isi ni luat i, laos ditogihon nasida rajai tuat sian joro ni Jahowa jala ro nasida sian dalan pamolusan ni angka parangan sahat tu bagas ni rajai, jala hundul ibana tu atas habangsa harajaon.\n11:20 Jadi marlas ni roha be ma sandok bangso isi ni luat i jala sonang be isi ni huta i. Alai nunga dibunu nasida anggo si Atalia marhite sian podang di bagasan bagas ni rajai.


Jesaya 31 | Alkitab TOBA\n← Jesaya 32\nJesaya 30 →\nAugust 17, 2008 · 13:59\n31:1 Marjea ma angka na tuat tu Misir mangido pangurupion jala mangasahon angka hoda, jala marpos ni roha di angka hureta, ala toropna dohot tu angka jolma parsihundul, ala marhuaso situtu nasida; alai ndang manaili nasida anggo tu na badia ni Israel, jala ndang dilului nasida Jahowa.\n31:2 Alai ibana pe na pistar do jala diparo hinamago, jala ndang diuba hatana, sai hehe do ibana mangalo pinompar ni halak parjahat dohot mangalo panumpahion ni halak sibahen hajahaton.\n31:3 Ai jolma do nang halak Misir ndada Debata, hodanasida i pe sibuk do, ndada tondi; jadi patoltolon ni Jahowa ma tanganna, siap ma nasida sude.\n31:4 Ai songon on do hata ni Jahowa tu ahu: Songon sada singa manang anak ni singa na patungoromon mida soroanna nang pe pinaimpi dompak ibana sasude angka parmahan ndang olo tarsonggot maradophon soaranasida i, jala ndang olo tunduk maradophon hagunturonnasida i, suang songon i do hatutuat ni Jahowa Zebaot laho marmusu humongkop dohot Sion dohot robeanna i.\n31:5 Songon pidong na mangkurmuk anakna, suang songon i do pangondingi ni Jahowa Zebaot di Jerusalem, ondinganna jala paluaonna, olananna jala pangoluonna.\n31:6 Mulak ma hamu, ale anak ni Israel, tu ibana na tinundalanmuna situtu na sai laon.\n31:7 Ai di ari na sasada i ambolongkonon ni ganup jolma ma ajiajianna angka na sian perak dohot sere, angka na binahen ni tanganmuna di hamu mambahen mardosa.\n31:8 Jadi marragean ma Assur marhitehite podang, ndada podang ni baoa manang podang ni jolma manganhon ibana; gabe maporus ibana maradophon podang jala gabe hatoban angka dolidolina i.\n31:9 Jadi salpuanna ma partanobatoanna i sian biar ni rohana, jala raion angka ulubalangna so mardongan tonggol, ninna Jahowa nampuna api di Sion jala nampuna pamurunan di Jerusalem.


Hakim-hakim 15 (TOBA)\nI. Partubolon ni si Simson tu halak Palistim marhitehite antuasu 1-8. II. Dipasahat halak Juda si Simson tu halak Palistim, angka na binununa marhitehite osangosang ni halode 9-20\n1(I.) Alai di laonlaon ni ari, di hamamasa ni gotilon, ditopot si Simson ma muse jolmana, mamboan anak ni hambing sada, jala didok do: Naeng ahu manopot jolmangku tu bilut, hape ndang diloas ama ni parompuan i ibana bongot.\n2Ai ninna amana do: Na hurimpu do naung magigi ho mida ibana, jadi nunga hupamuli ibana tu pedanmu; alai nda ummuli do anggina i sian ibana, ua i ma di ho singkatna.\n3Dung i ninna si Simson ma tu nasida: Lidang do ahu anggo sahalion moradophon halak Palistim, molo hubahen hamagoan tu nasida.\n4Dung i laho ma si Simson manangkup tolu ratus antuasu, jala dibuat angka tulbu, dipadomu ma ihur tu ihur, jala dibahen tulbu sada tu holangholang ni na dua antuasu i.\n5Dung i dinahiti ma angka tulbu i, jala dipalua angka antuasu i tu eme ni halak Palistim na jongjong, gabe gor angka tibalan ro di eme na jongjong dohot hau anggur, nang hau Jetun.\n6Jadi ninna halak Palistim ma: Ise do ulaning mambahensa? Dung i didok halak ma: Si Simson, hela ni halak Timna i do, ala na binuatna jolmana, jala dipalangkuphon tu pedanna. Jadi nangkok ma halak Palistim, laos dimosokkon nasida ma boruboru i rap dohot amana di bagasan api.\n7Alai ninna si Simson ma tu nasida: Molo dibahen hamu songon i; ndang na pasohotonku, nda jolo hutubolhon tu hamu.\n8Jadi diompongi ma marponggolan haehae dohot gontingnasida marhite sian hataluan bolon. Jadi tuat ma ibana, laos maringan di liang batu Etham.\n9(II.) Dung i borhat ma halak Palistim, jala marserak nasida di Juda, jala marseak sahat ro di Lehi.\n10Alai ninna halak Juda ma: Boasa tung nangkok hamu, naeng mamorangi hami? Jadi ninna nasida ma mangalusi: Naeng manali si Simson do hami, umbahen na nangkok hami, mambahen tu ibana songon naung binahenna i tu hami.\n11Jadi tuat ma tolu ribu halak sian Juda tu liang batu Etham, angka didok nasida ma tu si Simson: Ndang diboto ho na ginomgoman ni halak Palistim do hita? Boasa tung songon i bahenonmu tu hami? Gabe didok si Simson ma tu nasida: Suang songon na binahennasida tu ahu, hubahen tu nasida.\n12Dung i ninna nasida ma tu ibana: Naeng manali ho do umbahen na tuat hami, laho pasahathon ho tu tangan ni halak Palistim. Jadi ninna si Simson ma mangalusi nasida: Mangmangkon hamu ma tu ahu, paboa na so tupa todosonmuna ahu.\n13Dung i ninna nasida ma tu ibana songon on: Ndangana, asal naeng talionnami do ho, jala pasahathon tu tangannasida, ndang anggo bunuonnami ho. Jadi dibuat nasida ma dua jorat na imbaru manali ibana, manogihon ibana nangkok sian liang batu i.\n14Sahat ibana ro di Lehi, marsuraksurak ma halak Palistim mandapothon ibana, gabe songgop ma Tondi ni Jahowa tu ibana; ia jorat angka na di pargolanganna i, songon bonang na tinutung di bagasan api, metep boti angka tali i sian tanganna.\n15Dung i jumpang ibana ma sada osangosang ni halode na rata, laos dipatoltol tanganna manjomputsa, jala dipangalotakkon mambunu saribu halak.\n16Dung i ninna si Simson ma: Marhitehite osangosang ni halode dua parduan parangan, marhitehite osangosang ni halode saribu halak hubunu.\n17Jadi dung tolhas didok songon i, direongkon ma osangosang i sian tanganna, jala digoar hajongjonganna i: Ramat-Lehi.\n18Dung i mauas situtu ma ibana, gabe dijou ma Jahowa, ninna ma: Nunga dilehon Ho tua na sai godang marhitehite tangan ni naposomon, tung mate ma ahu nuaeng bahenon ni uas, jala madabu tubagasan tangan ni halak na marhulup.\n19Jadi dibola Debata ma dolok batu na di Lehi, gabe ruar sian i aek, jala dung diinum si Simson sumuang ma tondina i, jala mangolu. Ala ni do didok halak goarna: Pansur ni panjou na di Lehi rasirasa sadarion.\n20Dung i diparenta si Simson halak Israel uju di angka ari ni halak Palistim duapulu taon lelengna.


IFSC Code of UNION BANK OF INDIA, ANDHRA PRADESH, PRAKASAM, ONGOLE, ONGOLE, 133360\nIFSC Code of UNION BANK OF INDIA PRAKASAM ONGOLE Branch\nIFSC Code UBIN0533076\nMICR Code 523026002\nAddress POST BOX NO. 12, GANDHI ROAD, ONGOLE,DIST. PRAKASAM, ANDHRA PRADESH,PIN - 523 002.\nIFSC Code of UNION BANK OF INDIA - ONGOLE branch is UBIN0533076, MICR CODE: 523026002 City : ONGOLE, District PRAKASAM, State: ANDHRA PRADESH Address : POST BOX NO. 12, GANDHI ROAD, ONGOLE,DIST. PRAKASAM, ANDHRA PRADESH,PIN - 523 002., Phone Number: 0\nUNION BANK OF INDIA - BHATAPARA\nUNION BANK OF INDIA - BANKA\nUNION BANK OF INDIA - TARN TARAN\nUNION BANK OF INDIA - KANPUR NAGAR


ULAON NI APOSTEL 27 - BIBLE & BUKU ENDE ONLINE\n27:1 Alai dung diuhum, ingkon marparau nama hami tu Italia, dipasahat ma si Paulus rap dohot deba donganna na tarhurung tu sada letnan na margoar Julius, na sian parangan ni Kesar Augustus.\n27:2 Hubongoti hami sada parau Adramitium, na marlayar tu angka luat na di Asia; dung i borhat ma hami si Aristarkus, halak Makedonia sian Tessalonik, do dongannami.\n27:3 Marsogotna i tardarat ma hami di Sidon; na basar do pangalaho ni si Julius maradophon si Paulus, diloas do ibana laho manopot angka dongan, asa ditamuei nasida ibana.\n27:4 Sian i ma marlayar hami manopinopi pulo Siprus, ala mangalo alogo i.\n27:5 Jadi dung binolus laut na di lambung Kilikia dohot Pampilia, sahat ma hami tu Mirra na di Likia.\n27:6 Disi ma jumpang letnan i sada parau Aleksanderia, na naeng marlayar tu Italia; jadi dipabongot ma hami tusi.\n27:7 Na nia lelengna ngernger do parparauonnami jala maol nama hami sahat tu Knidus; alai ndang diloas alogo i hami manulus jadi manopinopi pulo Kreta nama hami marlayar manondong Salmone.\n27:8 Jadi loja do hami manalpui i, gabe sahat ma hami tu sada inganan, na margoar Muara na uli, mardonokkon huta Lasea.\n27:9 Nunga na nia salpu tingkina gabe mamungka marmara ma parparauon, ai nunga salpu tingki puasa; ala ni i dipaingot si Paulus ma nasida, ninna ma:\n27:10 Hamu angka dongan, ia parparauonta on mantat hasusaan dohot harugian godang huida, ndada holan tu muatan ro di parau i, dohot do hosanta tarmara.\n27:11 Alai porseaan do letnan i di juaramudi dohot di induk ni parau i, asa di hata ni si Paulus.\n27:12 Alai dibahen na hurang denggan muara i pasalpuhon taon ngali disi, naeng ma marlayar sian i di roha ni na tumorop, anggiat tarbahen sahat tu Penike martaon ngali, i ma sada muara na di Kreta, na tartungkan nariti dohot manabia.\n27:13 Jadi ala ngernger alogo i sian dangsina, dirimpu nasida ma, tarpasautsa tinahi ni rohana, jadi ditait ma sao i mangkorisi pulo Kreta.\n27:14 Alai ndang pola sadia leleng ro ma sian pulo i habahaba siappalautus, na margoar habahaba siirisanna.\n27:15 Diluahon ma parau i, ndang tardompakkonsa alogo i; jadi hupasombu hami nama, diboan ma hami maupaup.\n27:16 Jadi di na maupaup hami sian topi ni sada pulo na margoar Klauda, maol nama hupegang hami parau na metmet i.\n27:17 I ma dihindat, dipangke nasida ma nasa na tau pangurupi mangaliliti parau i; alai dibahen na mabiar nasida taronjar tu Sirtis, dipaijur ma layar i, jadi maupaup nama hami songon i.\n27:18 Alai di na tarsosak situtu hami dibahen ari i, dibolongkon nasida ma marsogotna i muatan ni parau i.\n27:19 Dung i di ari patoluhon dibolongkon tangannami ma nang parhohas ni parau i.\n27:20 Alai dibahen nunga na nia lelengna so tarida manang mata ni ari manang bintang pe, jala gogo do panosak ni ari i di hami, gabe saep ma hirim ni rohanami di hosanami.\n27:21 Jadi dung leleng so mangan nasida, hehe ma si Paulus di tongatonganasida, ninna ma: Ale angka dongan, aut ditangihon hamu nian iba, unang munsat sian Kreta, pasiding hasusaan dohot harugian on!\n27:22 Ipe, huapoi ma hamu marhiras ni roha, ai ndang adong na agoan hosa sian hamu; holan parau i do na laho mago!\n27:23 Ai na jongjong do di lambungku na borngin surusuruan ni Debatangku na huoloi,\n27:24 ninna ma: Unang ho mabiar, ale Paulus; ingkon tujolo ni raja Kesar ho jongjong, jala nunga dibasabasahon Debata tu ho saluhut donganmu na saparau.\n27:25 Dibahen i, hiras ma rohamuna, ale angka dongan; ai na porsea do ahu di Debata, ingkon jumpang do songon na nidokna i tu ahu.\n27:26 Alai ingkon tarsanggal do hita tu sada pulo.\n27:27 Pasampuluopatbornginhon hami na maupaup di laut Adria, di na tonga borngin i, dianto roha ni angka parparau i, na jonok nama darat.\n27:28 Gabe didabu ma tali donda, jadi dapot nasida ma duapulu dopa; jala saotik nari dumao sian i diulakkon didodo, jadi dapot ma sampululima dopa.\n27:29 Biar ma rohanasida, atik beha tombom hami tu batu; jadi opat sao ma didabu sian pudi ni parau i, paimahon torang ni ari.\n27:30 Dung i naeng lintun ma sian parau angka anak parau i; ditantan ma solu i tu laut, diparsidalianhon naeng dabuonnasida tali sao sian ulu ni parau i.\n27:31 Jadi didok si Paulus ma tu letnan i dohot tu angka soldadu: Molo so tinggal nasida di parau on, ndang tarbahen hamu malua.\n27:32 Dung i digotap angka soldadu i ma angka tali ni solu i, dipasombu ma madabu.\n27:33 Alai paima mamungka torang ari, disosoi si Paulus ma nasida saluhutna marsipanganon, ninna ma: Pasampuluopatarihon ma sadari on hamu na bebenesan, laos so mangan; ndang agia aha dipangan hamu.\n27:34 Dibahen i huapoi ma hamu mambuat sipanganon, tau panumpak do i, asa malua hamu; ai na so tupa marurus nanggo obuk sada sian ulumuna.\n27:35 Jadi dung didok songon i, dibuat ma roti i, didok ma mauliate tu Debata di jolonasida saluhutna, diponggoli ma, dipungka ma manganhon.\n27:36 Jadi hiras ma rohanasida saluhutna, laos dibuat ma sipanganon i.\n27:37 Alai toropnami na di parau i: Duaratus pitupulu onom halak do.\n27:38 Dung bosur nasida, didabu ma bohal i tu laut, laho paneangkon parau i.\n27:39 Dung torang ari, ndang ditanda nasida darat i; alai ditatap nasida ma sada solok na marpasir, naeng tusi ma patongononnasida parau i, namun tarbahen.\n27:40 Jadi digotap nasida ma angka tali sao i, pasombuhonsa di laut, huhut diharhari ma angka ihot ni amudi i dipatongon ma layar i tu alogo mareakkon pasir i.\n27:41 Alai ambal ma nasida tu sada tuktuk, jadi diloas ma parau i tombom tusi, gabe tarsanggal ma ulu ni parau i, laos hot ma disi: Alai maloha ma pudipudi ni parau i dibahen gogo ni umbak.\n27:42 Dung i ditahi angka soldadu ma mambunu angka sitarapan i, asa unang marlange nasida laho malua.\n27:43 Alai naeng do pangoluon ni letnan i si Paulus jadi disundati ma tahi ni rohanasida, didokkon ma angka na malo marlange jumolo manimbung laho tu darat i.\n27:44 Na deba marlampuhon papan-papan, na deba marlampuhon angka ponggolponggol ni parau i, gabe songon i ma saluhut nasida malua tu darat.


Keluaran 12 (TOBA)\nI. Patik taringot tu pesta Paska ganup taon 1-28. II. Bunubunu di sandok buhabaju ni Misir. Haruruar ni Israel 29-42. III. Pamestahon ni halak na pulik marga di Paska 43-51.\n1(I.) Dung i didok Jahowa hian ma tu si Musa dohot tu si Aron di tano Misir songon on.\n2Bulan on ma parmulaan manjujur angka bulan di hamu, i ma sipahasada di hamu sian angka bulan ni na sataon:\n3Dok hamu ma tu sandok luhutan ni Israel songon on: Di ari sampulu di bulan on, dibuat be ma sada anak ni birubiru marguru tu torop ni ripe na marsaompu, sada birubiru ganup ripe.\n4Alai molo maotikku na saripe so sudasa anak ni birubiru sada, dibuat ma i rap dohot hombar bagasna, na jumonok tu jabuna, marguru tu bilangan ni jolma, etongan tu sada birubiru marguru tu na tarpangansa be.\n5Alai ingkon anak ni birubiru tunggal na so marlindang, marumur sataon. Sian anak ni birubiru dohot sian hambing buatonmuna.\n6Jala ingkon paradeonmuna do i ro di ari sampuluopat di bulan on. Dung i seaton ni sandok luhutan ni Israel ma i mareak bot ari.\n7Dung i buatonnasida ma sian mudar i jala daishononna tu na dua tiang parhinsuhinsuan dohot tu tohang ni angka bagas, parmanganonnasida i.\n8Asa panganonnasida ma juhut na pinanggang tu api di na saborngin i, mardongan sagusagu na so niigaran dohot ingkau paet panganonnasida.\n9Na so tupa tata panganonmuna i, manang na nilompa di bagasan aek, ingkon panggangon tu api do, uluna ro di haehaena dohot butuhana.\n10Jala ndang jadi tebahononmuna sian i ro di manogotna i. Tu api do mosokkononhon ebaebana ro di manogotna i.\n11Songon on do pangalahomuna laho manganhon: Gontingmuna marhohos, patmuna marsipatu, jala tungkotmuna di bagasan tanganmuna, marpanilu ma hamu manganhon; ai Paska ni Jahowa do i.\n12Ai bolusonku ma di na saborngin i tano Misir, jala bunuonku sandok buhabaju di tano Misir, sian jolma ro di pinahan, jala bahenonku ma angka uhum tu saluhut debata ni Misir, Ahu, Jahowa i.\n13Jadi mudar i ma gabe partinandaanmuna di bagas angka na niingananmuna i, molo huida mudar i, laosanku ma hamu, asa unang masa tu hamu uhum hamagoan, di na huhonahon tu tano Misir.\n14Bahen parningotanmuna ma ari sadari on jala pestahononmuna ma i marulaon tu Jahowa, gabe patik salelenglelengna ma i ro di pinomparmuna parulahononmuna.\n15Panganonmuna ma sagusagu na so niigaran manipat pitu ari lelengna, di ari parjolo daehonmuna igarigar sian bagasmuna ai sai na siaphononhon do sian Israel manang ise na manganhon na niigaran sian ari parjolo ro di ari papituhon.\n16Pansangon ma di ari parjolo luhutan na badia, di ari papituhon pe marluhutan na badia ma hamu: Ndang jadi bahenon agia aha ulaon disi, nda holan sipanganonna be na jadi hobason di hamu.\n17Sai ingot hamu ma angka sagusagu na so niigaran, ai di ari na sasada i do hutogihon angka punguanmuna ruar sian tano Misir; asa sai ingot hamu ari na sasada i bahen patik salelenglelengna ro di pinomparmuna.\n18Di bulan sipahasada, di ari sampulu opat mareak bot ari, panganonmuna ma sagusagu na so niigaran ro di ari duapulu sada i bodarina i.\n19Manipat na pitu ari lelengna, unang ma jumpang igarigar di bagasmuna. Ai sai siaphononhon do sian luhutan Israel manang ise na manganhon na niigaran, manang halak na buro manang isi ni tano i ibana.\n20Sandok na so jadi hamu manganhon sagusagu na niigaran; pangan hamu ma di sandok ingananmuna sagusagu na so niigaran.\n21Dung i dipio si Musa ma saluhut sintua ni Israel jala didok tu nasida: Pillit jala togu hamu ma di hamu angka anak ni birubiru i marguru tu torop ni ripemuna jala seat hamu Paska i.\n22Dung i buat hamu ma sarahutan sanggul, jala sornophon hamu tu mudar na di parbontaran i, jala daishon hamu tu tohang dohot tu na dua tiang sian mudar na di parbontaran i; alai unang ruar agia ise sian hamu sian pintu ni jabuna paima torang ari.\n23Ai mamolus ma Jahowa laho mambunu halak Misir. Jadi ia dung diida mudar di tohang dohot di tiang na dua i, gabe laosan ni Jahowa ma pintu i, ndang loasonna pangago i bongot tu jabumuna laho mambunu.\n24Antong ingot hamu ma hata i, gabe patik di ho dohot di angka anakmu ro di salelenglelengna.\n25Jala ia dung sahat hamu tu tano silehonon ni Jahowa tu hamu, songon na nidokna i, sai radoti hamu ma ulaon on.\n26Jala ia didok angka anakmuna tu hamu: Ulaon aha do on di hamu?\n27Dohononmuna ma: Pelean Paska do i di Jahowa, na nilaosanna i angka bagas ni halak Israel di Misir, di na binununa i halak Misir, alai dipalua anggo bagasta. Jadi dipaunduk bangso i ma nasida jala marsomba.\n28Dung i laho ma halak Israel jala dibahen nasida ma songon na tinonahon ni Jahowa tu si Musa dohot tu si Aron, songon i ma dibahen nasida.\n29(II.) Jadi marhira tonga borngin, dibunu Jahowa ma nasa buhabaju di tano Misir, sian buhabaju ni Firaun na hundul di habangsana hian, ro di buhabaju ni na tarhurung, na di bagas hurungan dohot nasa buhabaju ni pinahan.\n30Jadi hehe ma Firaun bornginna i, ibana dohot nasa naposona ro di sude halak Misir, gabe masa ma andung bolon di Misir, ai ndang adong bagas na so adong na mate di bagasan.\n31Jadi dijou raja i ma si Musa dohot si Aron laos bornginna i, ninna ma: Borhat ma hamu ruar sian tongatonga ni bangsongki, nang hamu, nang halak Israel; laho ma hamu marsomba tu Jahowa, songon na nidokmuna i.\n32Boan hamu ma dohot birubirumuna dohot lombumuna, songon na nidokmuna i, laho ma hamu, jala pasupasu hamu ma dohot ahu.\n33Jadi dionjaronjar halak Misir ma bangso i pahatophon ruar nasida sian tano i, ai angka ninna do: Mate hami maon luhutna.\n34Jadi diusung bangso i ma na niitakna, tagan so diigari, ditompi be balanga panggorengan.\n35Jadi dibahen halak Israel ma songon na nidok ni si Musa, dipangido hian ma sian halak Misir angka ulaula perak dohot ulaula sere dohot angka ulos.\n36Alai nunga disosoi Jahowa hian halak Misir marasi ni roha di bangso i gabe dilehon pinangidonasida i hira tabantaban do i diboan nasida sian halak Misir.\n37Asa borhat ma halak Israel sian Ramses tu Sukot arga onom ratus ribu halak toropna mardalan pat, so padohot angka dakdanak.\n38Torop ma dohot halak sileban nangkok rap dohot nasida, ro di angka birubiru dohot lombu dohot pinahan mansai godang.\n39Dung i dilompa nasida ma na niitak, na binoannasida sian Misir bahen sagusagu na so niigaran, ai ndang niigaran hian, ai na nionjaronjar do nasida sian Misir, jadi ndang sanga nasida, sipanganon na asing pe ndang adong dihobas.\n40Ia leleng ni halak Israel maringan di Misir, opat ratus tolupulu taon do.\n41Jadi dung salpu ma opat ratus tolupulu taon i, boho ma di ari na sasada i, ruar ma sandok punguan ni Jahowa sian tano Misir.\n42Parulahononhon ma borngin na sasada on di Jahowa, ala tinogihonna i nasida ruar sian tano Misir; parningotan di Jahowa ma borngin na sasada i parulahonon ni sandok halak Israel ro di pinomparnasida sogot.\n43(III.) Dung i ninna Jahowa ma tu si Musa dohot tu si Aron: On ma patik ni Paska: Na so tupa halak na buro manganhon sian i.\n44Alai nasa hatoban, na tinuhor ni hepeng, dung disunati hamu, jadi ma panganonna sian i.\n45Halak paisolat dohot sipangan gaji pe, ndang jadi manganhon sian i.\n46Di bagasan jabu ma i panganon; ndang jadi boanonmu sian juhut i ruar sian jabu tu alaman, jala ndang jadi ponggolhononhon holiholina nanggo sada.\n47Ingkon sandok luhutan Israel mambahen songon i.\n48Alai molo adong halak na buro sorang tu ho, jala naeng radotanna Paska i tu Jahowa, ingkon sunatonna jolo nasa baoa na sorang tu ibana; dung pe i asa jadi jumonok ibana laho mangaradoti, asa sobokkon isi ni tano i hian ibana; alai nasa na so sinunat ndang jadi manganhon sian i.\n49Sada patik ma di isi ni tano hian dohot di halak na buro, na manginsur di tongatongamuna.\n50Jadi saluhut halak Israel mambahen songon i, hombar tu na tinonahon ni Jahowa tu si Musa dohot tu si Aron, songon i dibahen nasida.\n51Asa di ari na sasada i ma ditogihon Jahowa halak Israel ruar sian tano Misir, marguru tu punguannasida.